Achey sumbang 10,000 cecair pembasmi kuman
Oleh MOHD. HAIKAL ISA

31 Januari 2021, 7:51 pm
PETALING JAYA – Atas dasar keprihatinan terhadap guru dan pelajar sekolah, pelakon dan pelawak, Achey menghulurkan bantuan berbentuk cecair pembasmi kuman yang kini menjadi keperluan asas dalam usaha mencegah penularan pandemik Covid-19.
Bersama syarikat pengeluar produk minyak wangi dan cecair pembasmi kuman, SugarBomb Worldwide Sdn. Bhd, Achey atau nama sebenarnya, Mohd. Nasir Hamzah, 34, menyumbangkan cecair berkenaan kepada sekolah menengah dan tadika di sekitar Lembah Klang, selain Pejabat Pendidikan Daerah (PPD) Klang, Selangor.
Menerusi program SugarBomb Care For You, sebanyak 10,000 cecair pembasmi kuman diserahkan untuk kegunaan guru dan pelajar tingkatan lima yang bakal mengambil peperiksaan Sijil Pelajaran Malaysia (SPM) tidak lama lagi.
Achey yang berperanan sebagai duta produk berkenaan berkata, dia teruja turun padang ke PPD Klang dan beberapa sekolah untuk mengetahui perkembangan pada saat pandemik Covid-19 meningkat hingga angka jangkitan mencatat jumlah 5,000 setiap hari.
“Siapa tak gerun keluar rumah pada saat pandemik dalam tahap membimbangkan. Tiada simptom pun boleh positif Covid-19.
“Bagaimanapun, saya melihat guru tidak pernah patah semangat apabila berkunjung ke PPD Klangbaru-baru ini. Dalam keadaan risau, saya diberitahu mereka tetap menjalankan tugas dengan baik.

“Saya juga sempat berkunjung ke beberapa sekolah taska termasuk Sekolah Menengah Tinggi Klang. Saya lihat pihak sekolah menekankan prosedur operasi standard (SOP) yang ketat. Saya tidak dibenarkan bertembung dengan pelajar ketika menyerahkan sumbangan.
“Apabila sampai ke sekolah, guru sendiri menunggu pasukan SugarBomb untuk memeriksa suhu badan dan sanitasi. Tanpa mengira sesiapa yang hadir, kena ikut SOP ketat. Paling utama, kena ada surat kebenaran menghantar cecair pembasmi kuman kerana tidak boleh memasuki sekolah sesuka hati,” katanya.
Achey berkata, dia perlu memakai pelitup wajah dan sarung tangan ketika memasuki kawasan sekolah demi keselamatan pelajar.
“Sebelum ini, kakak saya yang juga seorang guru pernah memberitahu SOP yang ditekankan di sekolah. Dalam hati, saya macam tak percaya. Tetapi, saya baru tahu betapa ketatnya kawalan keselamatan apabila saya sendiri turun padang ke sekolah.
“Guru tidak akan membiarkan tetamu, mereka sentiasa memantau dan mengikut hingga sanggup menghantar kami ke kereta ketika pulang. Ini bagi mengelakkan orang luar bertembung dengan pelajar sekolah.
“Besar betul pengorbanan guru dalam menjaga keselamatan pelajar, berpeluh-peluh mereka turun naik menyambut tetamu, selain membantu mengangkat barang,” katanya.
Dalam pada itu, Pengarah Urusan SugarBomb Worldwide, Ahmad Azhari Rosli berkata, program SugarBomb Care For You adalah sebahagian usaha mendekati golongan sasaran menerusi program tanggungjawab sosial korporat (CSR).
“Kami melihat ramai guru dan pelajar yang terpaksa ke sekolah ketika jangkitan Covid-19 menunjukkan angka yang tinggi.
“Tentunya, mereka menjadi golongan berisiko tinggi apabila keluar rumah. Atas dasar keprihatinan Achey dan Mr. Bomb turun padang menyerahkan 10,000 botol cecair pembasmi kuman kepada 10 sekolah sekitar Lembah Klang.
“Kami memilih sekolah yang mempunyai ramai pelajar sekitar Klang. Ini sebahagian usaha membantu sekolah dalam meringankan bebanan mereka. Apa yang diketahui, sekolah wajib menyediakan cecair pembasmi kuman bagi kegunaan guru dan pelajar,” katanya.
Antara sekolah yang menerima sumbangan termasuklah Sekolah Menengah Kebangsaan Meru, Sekolah Menengah Perempuan Kapar, Sekolah Menengah Tinggi Klang, Taska Sirajuddin, Taska Al Munawarrah, Taska Mawaddah dan Taska Al Syabab.
SugarBomb Worldwide menghasilkan dan menjual lebih satu juta botol cecair pembasmi kuman sejak pandemik Covid-19 menyerang negara kira-kira sembilan bulan lalu. – K! ONLINE


Dibelasah selepas kantoi pecah rumah
Oleh ROHANA MOHD. NAWI

31 Januari 2021, 8:21 pm
BACHOK – Tiga lelaki tidak sempat menjual hasil rompakan yang disorokkan di dalam kawasan semak di Kampung Sungai Gali, Beris Lalang di sini apabila salah seorang daripadanya berjaya ditangkap.
Suspek yang berusia 45 tahun ditahan oleh pemilik rumah yang merupakan mangsa rompakan itu manakala dua lagi rakannya sempat melarikan diri dengan menggunakan kenderaan pacuan empat roda jenis Perodua Kembara pada pukul 8.15 malam semalam.
Pemangku Ketua Polis Daerah Bachok, Asisten Suprintendan Mohd. Yusrizal Mohd. Ghazali berkata, kejadian berlaku ketika suspek bersama dua rakannya datang kembali ke kawasan rumah tersebut untuk mengambil hasil rompakan yang disorok di dalam semak berhampiran rumah mangsa berusia 51 tahun.
Katanya, ketiga-tiga suspek dipercayai memecah masuk rumah mangsa selepas mangsa yang merupakan seorang peniaga keluar untuk bekerja sebelum mengetahui kejadian tersebut pada pukul 6 petang.
Ujarnya, apabila pulang ke rumah, mangsa mendapati televisyen, gitar, satu tong minyak petrol, dua parang dan satu bilah pedang samurai yang dianggarkan bernilai RM2,500 sudah hilang.
“Dengan bantuan saudaranya, mangsa kemudian mencari barang-barang tersebut di sekitar semak berhampiran rumahnya dan berjaya menemuinya kembali.

“Bagaimanapun, mangsa menyedari kehadiran ketiga-tiga suspek ke kawasan itu untuk mengambil hasil rompakan mereka dengan menaiki kenderaan perodua Kembara,” katanya ketika dihubungi Kosmo! hari ini.
Menurut Mohd. Yusrizal, susulan daripada kejadian itu, berlaku pergelutan antara mangsa dan ketiga-tiga suspek sebelum dua daripada mereka sempat melarikan diri.
Katanya, pergelutan itu menyebabkan suspek mengalami luka pada bahagian kepala dan bengkak di kedua-dua mata.
“Siasatan mendapati, suspek berasal dari Semerak, Cherang Ruku di sini. Lelaki itu juga ditahan reman bermula hari ini hingga 4 Februari untuk siasatan lanjut.
“Susulan daripada kejadian ini, saya ingin menasihatkan kepada orang ramai agar tidak bertindak sendirian sehingga boleh mendatangkan kecederaan kepada suspek dan serahkan kepada pihak polis untuk tindakan lanjut,” katanya.
Kes disiasat mengikut Seksyen 457 Kanun Keseksaan kerana melakukan jenayah pecah rumah. -K! ONLINE.


578 ditahan ingkar SOP
Oleh NUR HUDA MUSA

31 Januari 2021, 6:52 pm
PETALING JAYA – Seramai 578 individu ditahan atas kesalahan ingkar prosedur operasi standard (SOP) semalam.
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu seramai 525 telah dikompaun manakala 53 direman.
“Antara kesalahan direkodkan ialah gagal mematuhi arahan penjarakan fizikal (108), rentas negeri atau daerah tanpa kebenaran (90), tidak memakai pelitup muka (78), aktiviti pusat hiburan (68), gagal menyediakan peralatan merekod butiran pelanggan (56), premis beroperasi lebih masa/tanpa kebenaran (51), dan lain-lain (127).
Sebanyak 2,724 Pasukan Pematuhan yang melibatkan 11,469 anggota telah membuat pemantauan di 4,222 pasar raya, 5,092 restoran, 1,612 penjaja, 1,459 kilang, 3,568 bank dan 586 pejabat kerajaan,” katanya dalam satu kenyataan di sini hari ini.
Juga dipantau, sebanyak 1,088 terminal pengangkutan darat, 299 terminal pengangkutan air serta 78 terminal pengangkutan udara.
Sementara itu Ismail Sabri berkata, Ops Benteng semalam juga telah berjaya menangkap seramai 40 orang pendatang asing tanpa izin (PATI) serta merampas sebuah kenderaan darat dan sebuah kapal/bot.

“Dalam operasi itu, pihak berkuasa turut mengesan sebanyak 119 buah bot atau kapal di perairan negara melalui tujuh aktiviti penglihatan.
“Ops Benteng yang melibatkan Polis Diraja Malaysia (PDRM) Angkatan Tentera Malaysia (ATM), Agensi Penguatkuasaan Maritim Malaysia (APMM) dan Agensi Keselamatan Sempadan Malaysia (AKSEM) serta agensi-agensi keselamatan lain turut menjalankan 537 Sekatan Jalan Raya (SJR),” jelasnya. – K! ONLINE


Enam kategori pelajar dibenarkan kembali ke kampus 1 Mac depan
Oleh NOR IDAYU BOSRO

31 Januari 2021, 7:12 pm
PUTRAJAYA – Kementerian Pengajian Tinggi (KPT) menyenaraikan enam kategori pelajar yang dibenarkan kembali ke kampus secara fizikal seawal 1 Mac depan bagi mengikuti sesi Pengajaran dan Pembelajaran (PdP) secara hibrid iaitu secara fizikal dan secara dalam talian.
KPT berkata, kategori pertama ialah pelajar daripada program pengajian peringkat sijil, diploma, ijazah sarjana muda dan pasca siswazah yang memerlukan praktikal, makmal, klinikal, latih amal, studio, bengkel serta peralatan khas.
Menurut KPT, kategori kedua ialah pelajar yang tidak mempunyai akses dan persekitaran tidak kondusif bagi melaksanakan PdP dalam talian.
Katanya, kategori seterusnya ialah pelajar program asasi atau setara dan diploma sedia ada di kampus boleh meneruskan pembelajaran secara hibrid.
“Selain itu, turut dibenarkan ialah semua pelajar antarabangsa sedia ada dan baharu kecuali dari United Kingdom serta pelajar Berkeperluan Khas OKU.
“Kategori terakhir ialah elajar yang menduduki peperiksaan Malaysia University English Test (MUET), antarabangsa dan badan profesional,” katanya dalam kenyataan hari ini.

KPT berkata, pelaksanaan PdP secara hibrid di dalam kampus boleh dijalankan dengan mematuhi sepenuhnya prosedur operasi standard (SOP) dan mengutamakan keselamatan serta kebajikan pelajar.
“Pelajar yang tidak termasuk  dalam kategori pelajar berkeperluan pula akan meneruskan PdP secara dalam talian,” katanya. -K! ONLINE.


500 anggota ditambah SJR di Johor
Oleh MOHAMAD FAIZAL HASHIM

31 Januari 2021, 7:15 pm
JOHOR BAHRU – Sebanyak 500 anggota pasukan pemantauan akan ditambah khususnya bagi penugasan rondaan susulan peningkatan kes positif Covid-19 harian di negeri ini.
Ketua Jabatan Pencegahan Jenayah dan Keselamatan Komuniti Johor, Senior Asisten Komisioner Alzafny Ahmad berkata, selain pemantauan di Sekatan Jalan Raya (SJR), rondaan akan dilaksanakan kawasan kediaman pesakit Covid-19 yang menjalani kuarantin kendiri di rumah atau hostel tempat bekerja.
Katanya, sehingga kini, terdapat 241 anggota polis yang ditempatkan bagi memastikan aspek pematuhan prosedur operasi standard (SOP) yang ditetapkan dipatuhi.
“Ketua Polis Johor, Datuk Ayob Khan Mydin Pitchay mengarahkan untuk mempertingkatkan terutama sekali aspek pematuhan SOP memandangkan Johor antara negeri tertinggi mencatatkan kadar kes harian.
“Jumlah kes individu dikuarantin semakin bertambah. Jadi, kita khuatir ada kemungkinan orang yang sepatutnya kuarantin kendiri ini mungkin bergerak keluar dari tempat kuarantin terutama dari rumah mereka.
“Untuk sebab itu, Ketua Polis Johor (Ayob Khan) keluarkan arahan supaya kita menambah pasukan supaya dapat menjalankan pemeriksaan dan pemantauan secara menyeluruh,” katanya ketika ditemui di SJR Jalan Pantai – Permas Jaya, di sini hari ini.

Alzafny berkata, polis akan membantu petugas Kementerian Kesihatan Malaysia (KKM) membuat ‘spot check’ (pemeriksaan) dari rumah ke rumah untuk memastikan mereka benar-benar melaksanakan kuarantin yang betul.
Tambah beliau, setakat ini, pihaknya belum menerima sebarang laporan atau aduan terdapat individu yang dikuarantin ditahan di SJR menuju ke destinasi tertentu.
“Hasil daripada pemeriksaan yang sudah dijalankan, kita dapati penduduk di negeri ini patuh kepada arahan SOP. Kita tidak menerima sebarang aduan yang mengatakan pemandu kenderaan antara individu yang dikuarantin,” katanya.
Polis Johor membuat pemeriksaan di 54 SJR di 10 buah daerah di negeri ini.- K! ONLINE.


Kastam rampas rokok seludup RM700,000 dalam tempoh sebulan
Oleh ROSLIZA MOHAMED

31 Januari 2021, 7:06 pm
KOTA BHARU – Jabatan Kastam Diraja Malaysia (JKDM) Kelantan berjaya merampas rokok seludup bernilai lebih RM160,000 yang melibatkan anggaran cukai sebanyak RM700,000 bagi tempoh sebulan ini.
Pengarah JKDM Kelantan, Mohd. Rakbi Mat Saud berkata, rampasan itu melibatkan sebanyak 19 kes bagi tempoh tersebut.
“Siasatan mendapati, rokok tersebut dipercayai dibawa masuk secara haram melalui sempadan Sungai Golok dan pesisir pantai negeri ini.
“Rokok itu juga untuk pasaran tempatan dan luar negeri Kelantan khususnya di negeri-negeri di Pantai Timur,” katanya dalam satu kenyataan di sini hari ini.
Menurutnya, kastam juga sedang menjalankan siasatan lanjut berhubung kes itu yang turut melibatkan sitaan kenderaan jenis lori dan kereta yang membawa rokok tersebut.
Katanya, kes itu disiasat mengikut Seksyen 135(1)(d) Akta Kastam 1967. -K! ONLINE.


Lelaki dakwa jumpa makhluk mentadak
Oleh KOSMO!

31 Januari 2021, 5:58 pm
LONDON – Seorang lelaki mendakwa terserempak dengan makhluk asing setinggi 2 meter yang memiliki rupa seperti mentadak di Warwick, England baru-baru ini, lapor akhbar Daily Star.
Paul Froggart, 26, berkata, dia melihat makhluk asing itu ketika mengayuh basikal untuk pulang ke rumah dari tempat kerjanya.
“Satu tahu ia kedengaran tidak siuman tetapi saya dapat rasakan ‘perasaan’ makhluk asing itu terhadap saya dan ia begitu jahat.
“Kejahatan itu seperti yang anda rasakan apabila kita menonton dokumentari David Attenborough dan melihat seekor labah-labah memakan lalat,” katanya.
Forggart menyifatkan makhluk asing itu mempunyai tinggi 2 meter, berwarna hijau muda dengan kepala berbentuk segi tiga, dan mata bujurnya berwana hitam.
Ujarnya, ia mempunyai rupa seperti mentadak tetapi berdiri dengan dua kaki, menjadikannya kelihatan seperti manusia.

Pada masa sama, Froggart menafikan dakwaan bahawa dia berada dalam keadaan mabuk atau khayal ketika terserempak dengan makhluk asing itu.
Katanya, dia segera melarikan diri apabila melihat makhluk tersebut. – Agensi


Dua daerah di Kapit akan laksana PKP bermula Selasa
Oleh NUR HUDA MUSA

31 Januari 2021, 6:32 pm
PETALING JAYA – Kerajaan bersetuju untuk melaksanakan Perintah Kawalan Pergerakan (PKP) di Daerah Song dan Daerah Kapit, Bahagian Kapit, Sarawak selama 14 hari bermula 2 sehingga 15 Februari 2021.
Menteri Kanan (Keselamatan) Datuk Seri Ismail Sabri Yaakob berkata, keputusan itu dibuat selepas kedua-dua daerah itu menunjukkan peningkatan kes secara mendadak dalam tempoh 14 hari dengan kadar keberjangkitan yang tinggi.
“Kementerian Kesihatan (KKM) mengesahkan terdapat peningkatan kes positif Covid-19 di Daerah Song yang sebelumnya merupakan Zon Hijau dengan 93 kes telah direkodkan.
“Manakala di Daerah Kapit, kes telah meningkat dari tiada kes kepada 31 kes positif,” katanya dalam satu kenyataan di sini hari ini.
Ismail Sabri berkata, prosedur operasi standard (SOP) PKP ini sama seperti yang telah diumumkan sebelum ini dan orang ramai boleh merujuk laman sosial Majlis Keselamatan Negara (MKN) untuk SOP yang terperinci. – K! ONLINE


Tapir jantan mati dirempuh kenderaan
Oleh AIMUNI TUAN LAH

31 Januari 2021, 5:28 pm
GUA MUSANG – Seekor tapir jantan yang dianggarkan seberat 450 kilogram ditemui mati dipercayai dirempuh kenderaan di tepi Jalan Gua Musang-Kuala Krai berhampiran Felda Chiku 1 di sini hari ini.
Tapir itu dipercayai dari Hutan Simpan Gunung Rabong atau Hutan Simpan Chiku di sini keluar menyeberangi jalan di kawasan itu sebelum dirempuh sebuah kenderaan yang dalam perjalanan dari Gua Musang menghala ke Kuala Krai.
Pengarah Jabatan Perlindungan Hidupan Liar Dan Taman Negara (Perhilitan) Kelantan, Ady Ermanty Haniff Mohamed Hanif berkata, bangkai haiwan berusia lapan tahun itu ditemui oleh orang awam di tepi jalan berkenaan pada pukul 7.45 pagi tadi.
Katanya, tapir itu dipercayai mati pada tengah malam tadi atau awal pagi ini.
“Siasatan awal di lokasi kejadian mendapati tapir jantan itu dipercayai mati akibat dilanggar kenderaan pengguna jalan raya berdasarkan terdapat kesan darah atas jalan raya.
“Tapir itu juga cedera di bahagian badannya seperti di mulut selain terdapat kesan seretan dipercayai menjadi punca kematian haiwan itu,” katanya dalam satu kenyataan di sini hari ini.

Ady Ermanty Haniff berkata, tapir itu dipercayai keluar dari habitatnya berkemungkinan merayau mencari makanan di sekitar kawasan itu.
“Berdasarkan rekod, sebanyak tiga ekor tapir telah mati dilanggar kenderaan di negeri ini pada tahun lalu.
“Pada bulan November lalu, seekor tapir jantan yang dianggarkan seberat 150 kilogram ditemukan mati dipercayai dilanggar kenderaan di Kampung Sri 10, Jalan Sungai Durian-Chenulang dekat Kuala Krai,” katanya.-K! ONLINE


5,298 kes baharu, 14 kematian
Oleh SITI A'ISYAH SUKAIMI

31 Januari 2021, 6:43 pm
PUTRAJAYA – Kes baharu hari ini kekal merekodkan angka melebihi 5,000 dengan 5,298 kes menjadikan jumlah kes positif Covid-19 di Malaysia sebanyak 214,959 kes.
Menerusi ciapan twitter Kementerian Kesihatan memaklumkan, daripada jumlah tersebut, tiga kes import mendapat jangkitan dari luar negara manakala sebanyak 5,295 kes adalah penularan tempatan.
Dalam masa sama, kes aktif dengan kebolehjangkitan Covid-19 pula merekodkan sebanyak 48,150 kes.
“Sebanyak 14 kes kematian turut dilaporkan dan jumlah kes kematian Covid-19 di Malaysia mencatatkan 760 kes.
“Terdapat 4,522 kes sembuh hari ini dan jumlah kumulatif kes sembuh sepenuhnya daripada Covid-19 sebanyak 166,049 kes,” menurut ciapan tersebut di sini hari ini.
Selain itu, sebanyak 313 kes positif sedang dirawat di Unit Rawatan Rapi dengan 127 kes memerlukan bantuan pernafasan. -K!ONLINE


Keputusan lanjutan PKP akan diputuskan MKN
Oleh MUHAMMAD AYMAN GHAFFA

31 Januari 2021, 6:28 pm
KOTA BHARU – Ketua Pengarah Kesihatan, Tan Sri Dr. Noor Hisham Abdullah menegaskan bahawa pihak Majlis Keselamatan Negara (MKN) akan membuat keputusan sama ada Perintah Kawalan Pergerakan (PKP) akan disambung atau tidak selepas 4 Februari ini.
Jelasnya, melihat situasi terkini, Selangor mencatatkan kes harian yang tertinggi dan segala keputusan berhubung lanjutan PKP bergantung kepada MKN.
“Daripada hari pertama pelaksanaan PKP pada Mac tahun lalu, tugas Kementerian Kesihatan adalah memberi nasihat selain cadangan kepada MKN untuk melaksanakan tindakan yang sewajarnya selain perlu mengimbangi dari aspek kesihatan dan ekonomi.
“Negeri Selangor mencatat kes harian tertinggi. Sama ada ia (lanjutan PKP) bersasar kepada Selangor sahaja atau tidak, ia bergantuny kepada MKN,” katanya.
Beliau berkata demikian kepada pemberita selepas melawat Pusat Kuarantin dan Rawatan Covid-19 (PKRC) di Pusat Tarbiyah Islamiyah Kelantan (Putik), Pengkalan Chepa, di sini hari ini.
Hadir sama, Pengarah Jabatan Kesihatan Negeri Kelantan (JKNK), Datuk Dr. Zaini Husin.

Mengulas lanjut, menurut Noor Hisham, lanjutan PKP masih dalam perbincangan dan beliau berharap orang ramai terus patuh kepada prosedur operasi standard (SOP) yang ditetapkan kerajaan berbanding memikirkan pelaksanaan PKP atau Perintah Kawalan Pergerakan Bersyarat (PKPB).
Tambahnya, Jabatan Kesihatan juga perlu mencari titik keseimbangan dua aspek iaitu kesihatan dan ekonomi. – K! ONLINE.


Program pencahayaan antara aktiviti Hari Wilayah
Oleh MOHD RIDZAUDDIN ROSLAN

31 Januari 2021, 6:36 pm
PETALING JAYA- Program pencahayaan di bangunan-bangunan sama ada milik kerajaan ataupun persendirian menjadi antara aktiviti utama sambutan Hari Wilayah Persekutuan 2021 yang di sambut esok.
Aktiviti pencahayaan itu boleh diadakan di bangunan kerajaan dan swasta selain premis perniagaan dan taman awam dengan menyalakan lampu antara pukul 7.30 malam hingga 12 tengah malam sepanjang Februari.
Datuk Bandar Kuala Lumpur, Datuk Mahadi Che Ngah berkata, sambutan kali ini berbeza berbanding tahun sebelumnya berikutan pandemik Covid-19 yang melanda negara.
“Kita tidak dapat bersama secara fizikal untuk meraikannya namun beberapa aktiviti masih digerakkan bagi menzahirkan semangat Wilayah Persekutuan dengan pematuhan prosedur operasi standars (SOP) ketat.
“Antara aktiviti dijalankan ialah kempen kibarkan bendera Wilayah Persekutuan dan program pencahayaan di beberapa lokasi termasuklah kawasan kediaman serta komuniti setempat,” katanya.
Beliau berkata demikian menerusi satu video perutusan khas Hari Wilayah Persekutuan 2021 yang dimuatnaik di laman sosial Facebook Dewan Bandaraya Kuala Lumpur tadi. – K! ONLINE.


Barisan menteri Kabinet luah rasa sedih kematian Adik Amir
Oleh MOHD. HUSNI MOHD. NOOR

31 Januari 2021, 6:08 pm
PUTRAJAYA – Kematian tragis dan menyayat hati seorang kanak-kanak berusia enam tahun, Zubaidi Amir Qusyairi Abd. Malek menyentuh hati beberapa menteri Kabinet.
Menteri di Jabatan Perdana Menteri (Hal Ehwal Agama), Datuk Seri Zulkifli Mohamad al-Bakri menerusi hantaran di Facebook berkata, seluruh negara sudah pasti amat sedih dengan pemergian arwah.
“Moga Allah S.W.T tempatkan anak kecil ini di kedudukan yang istimewa di sisi-Nya di dalam syurga,” katanya.
Sementara itu, Menteri Alam Sekitar dan Sumber Air, Datuk Seri Tuan Ibrahim Tuan Man berkata, beliau mahu kes kematian arwah diselesaikan dengan segera.
“Turut merasa hiba setelah dimaklumkan pemergian tragis anakanda Zubaidi Amir Qusyairi Abd. Malek semalam. Allah lebih menyayanginya. Semoga kes ini diselesaikan segera,” katanya.
Dalam pada itu, Menteri Perpaduan Negara, Datuk Halimah Mohamed Sadique menerusi perkongsian berkata, seluruh rakyat Malaysia berduka dengan pemergian anak kecil ini.

“Sedih dan pilu apabila mengikuti kisah tragis Allahyarham Adik Amir. Takziah buat keluarga Allahyarham adik Amir terutamanya ibu angkat Allahyarham, Norlida Abu Hassan.
“Marilah kita sama-sama membacakan Al-Fatihah dan pahalanya kita sedekahkan buat anak syurga ini. Al-Fatihah,” katanya.
Dalam kejadian kira-kira pukul 4 petang Jumaat lalu, kanak-kanak itu ditemui lemas dalam tong air di sebuah rumah di Taman Krubong Jaya, Melaka dengan kesan kecederaan di beberapa bahagian badan.
Susulan itu, polis menahan sepasang suami isteri masing-masing berusia 32 dan 38 tahun direman tujuh hari sehingga 5 Februari depan untuk membantu siasatan. – K! ONLINE.


Kelakar! Sherry Alhadad kenakan scammer salah guna nama Instagramnya jual telefon tipu
31 Januari 2021, 6:39 pm
PETALING JAYA – Pengacara dan pelakon popular Sherry Alhadad mencuit hati peminat apabila berkongsi gelagatnya menyakat scammer yang menggunakan nama Instagramnya untuk menipu pembeli telefon pintar jenama iPhone.
Sherry atau nama sebenarnya Shariffah Mariam Syed Abdullah Al Hadad, 37, berkongsi rakaman suaranya yang dihantar kepada akaun palsu berkenaan menerusi Direct Message (DM).
Dalam perbualan tersebut, Sherry secara bersahaja menyakat pengendali akaun berkenaan dengan mengatakan tindakan tidak bertanggungjawabnya sudah menjadi bubur.
“Kenapa kau pakai IG kakak, dik. Kenapa buat macam tu. Kasihan kat kakak. Kakak pun pakai iPhone lama saja, iPhone X. Perisian iCloud pun dah penuh.
“Kadang-kadang tidak boleh ambil gambar sebab memori telefon penuh. Terpaksa padam gambar dan video. WhatsApp pun tersekat sebab terlalu penuh.
“Tak baik buat macam ni. Janganlah tipu kakak macam ni. Kakak tak mampu nak beli Iphone 12, siap ada jam iWatch lagi. Kakak pun tak pakai jam. Kenapa. Kenapa buat macam ni,” ujarnya dalam rakaman perbualan tersebut.

Perkongsian Sherry mencuit hati ramai peminat termasuk rakan artis yang terhibur dengan caranya berdepan penipu meskipun individu berkenaan menggunakan namanya untuk tujuan tidak betul.
Pada masa sama, pengacara Muzik Muzik itu turut menasihatkan peminatnya agar tidak mudah tertipu dengan akaun palsu berkenaan.
“Berbalas mesej dengan scammer jual iPhone tipu guna nama saya. Dia suruh hapus hantaran dalam IG. Hapus apa? Hapuslah air mata?
“Jangan beli telefon di situ ya kalian. Nanti kena tipu, bak kata Datuk Jamal Abdillah dan Wany Hasrita, ‘sia-sia’ (@maccity_store_iphone),” tulisnya. – K!ONLINE


Sempat empat jam berhibur, sebelum diserbu polis
Oleh NOR AZIHAN MD. GHAZALI

31 Januari 2021, 6:40 pm
PETALING JAYA – Pengunjung sebuah pusat karaoke yang sedang leka berhibur hanya sempat berseronok dalam tempoh empat jam sahaja sebelum kelab yang beroperasi di Kota Damansara itu diserbu polis malam tadi.
Pusat karaoke tiga tingkat itu dikatakan memulakan operasi sekitar pukul 7 malam sehingga lewat pagi dan pelanggan tidak dibenarkan keluar dari premis sehingga lewat pagi bagi mengelak ia dikesan pihak berkuasa.
Dalam operasi bermula kira-kira pukul 11.30 malam itu, 20 individu terdiri daripada pelanggan dan pekerja yang berusia 21 hingga 48 tahun telah dikenakan kompaun RM1,000 kerana melanggar arahan Perintah Kawalan Pergerakan (PKP).
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, berdasarkan hasil risikan, polis dari Bahagian Siasatan Jenayah (JSJ) Ibu Pejabat Polis Daerah (IPD) Petaling Jaya telah menjalankan serbuan ke atas pusat karaoke berkenaan.
“Serbuan dilakukan selepas polis menerima maklumat bahawa pusat karaoke tersebut beroperasi tanpa lesen dan telah melanggar arahan PKP 2.0.
“Ketika pemeriksaan dibuat, kesemua pelanggan didapati sedang leka berhibur. Saringan air kencing ke atas 41 individu yang berada di dalam premis telah dijalankan, 11 individu telah didapati positif dadah jenis metamfetamin,” ujarnya dalam kenyataan hari ini.

Justeru itu, katanya, kesemua mereka dibawa ke IPD Petaling Jaya untuk tindakan susulan. -K! ONLINE.


Cecah usia 40 tahun, Intan Sarafina bertudung
31 Januari 2021, 6:33 pm
PETALING JAYA – Penyanyi Intan Sarafina mengejutkan peminat apabila muncul dengan gaya memakai hijab menerusi perkongsian terbaharu dalam Instagramnya beberapa jam lalu.
Pelantun lagu Duhai Malam itu memuat naik sekeping gambarnya tersenyum dengan menulis kapsyen ringkas.
“Just smile and say alhamdulillah (senyum dan ucapkanlah alhamdulillah),” tulisnya.
Perkongsian Intan atau nama lengkapnya Ungku Intan Sarafina Ungku Yahya, 40, pantas mencuri perhatian peminat yang rata-rata memuji kecantikan penyanyi itu manis bertudung.
Pada masa sama, peminat turut mendoakan penyanyi yang pernah menyertai program Gegar Vaganza musim keenam (GV6) itu kekal istiqamah dengan imej baharunya.
“Alhamdulillah. Semoga bab baharu dalam hidup awak akan kekal selamanya. Syukur Ya Allah,” tulis seorang peminatnya.

Intan terlebih dahulu memuat naik sekeping gambar menerusi InstaStorynya tiga hari lalu memaparkan dia mengenakan tudung berwarna kelabu tanpa menulis sebarang kaspyen.- K! ONLINE


Agong zahir ucapan sempena Hari Wilayah Persekutuan 2021
Oleh NUR HUDA MUSA

31 Januari 2021, 4:02 pm
PETALING JAYA – Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menyeru rakyat untuk menghayati semangat patriotisme dan cintakan Wilayah Persekutuan dengan sentiasa menanam sikap prihatin yang mendalam terhadap satu sama lain.
Datuk Pengelola Bijaya Diraja, Datuk Indera Ahmad Fadil Shamsuddin berkata, baginda bertitah demikian semasa menzahirkan ucapan sambutan Hari Wilayah Persekutuan 2021 kepada seluruh warga Wilayah Persekutuan Kuala Lumpur, Labuan dan Putrajaya.
“Seri Paduka Baginda mengambil kesempatan ini menzahirkan rasa syukur ke hadrat Allah SWT yang telah mengizinkan kita semua untuk meraikan sambutan Hari Wilayah Persekutuan pada tahun ini meskipun dalam suasana norma baharu dan dalam tempoh Perintah Kawalan Pergerakan (PKP).
“Baginda menzahirkan penghargaan kepada seluruh rakyat, khususnya para petugas barisan hadapan, yang telah menunjukkan semangat solidariti, kesepaduan dan daya ketahanan yang tinggi dalam menghadapi serta memerangi penularan wabak Covid-19,” katanya dalam satu kenyataan di sini hari ini.
Tambahnya, dengan sambutan tahun ini yang bertemakan “Wilayah Persekutuan Wilayah Prihatin”, ia amat selari dengan aspirasi Kementerian Wilayah Persekutuan dan agensi berkaitan.
“Seri Paduka Baginda dimaklumkan bahawa Kementerian Wilayah Persekutuan menerusi program Wilayah Prihatin telah menyediakan pelbagai inisiatif kepada warga Wilayah Persekutuan yang terkesan akibat ancaman Covid-19.

“Wilayah Persekutuan Kuala Lumpur, Labuan dan Putrajaya merupakan nadi yang menjana pertumbuhan negara ini. Ini dapat dilihat menerusi Keluaran Dalam Negara Kasar (KDNK) pada tahun 2020 yang banyak menunjukkan sumbangan Wilayah Persekutuan pada ekonomi negara adalah sebanyak 13.5 peratus,” ujarnya.
Baginda bertitah, angka pertumbuhan ekonomi hanya akan bermakna apabila rakyat mempunyai sumber pendapatan yang mencukupi, kediaman selesa, pendidikan yang sempurna, kesihatan yang baik, alam sekitar yang lestari dan keselamatan yang terpelihara untuk menjalani kehidupan bahagia dan sejahtera.
“Sehubungan dengan itu, Seri Paduka Baginda menasihatkan rakyat menunaikan tanggungjawab sosial dan nilai-nilai murni terhadap komuniti setempat bagi memastikan keharmonian terpelihara serta kekal berpanjangan.- K! ONLINE


Pemain industri perlu jayakan proses saringan, vaksinasi Covid-19
Oleh SUBKHI SUDARJI

31 Januari 2021, 5:02 pm
PUTRAJAYA – Kementerian Sumber Manusia (KSM) berharap agar syarikat-syarikat besar di dalam negara tampil membantu kerajaan menjayakan proses saringan Covid-19 dan vaksinasi yang sedang dan akan dilaksanakan.
Menterinya, Datuk Seri M. Saravanan berkata, langkah itu dijangka dapat membantu negara menguruskan ekonomi dengan lebih baik selain membantu pemain industri yang terjejas akibat pandemik Covid-19.
“KSM menyeru para pemain industri untuk memberikan kerjasama dan komitmen kepada kerajaan untuk bersama-sama dalam usaha memutuskan rantaian penularan wabak Covid- 19.
“Ini susulan berlakunya peningkatan kes Covid-19 baru-baru ini termasuk kluster-kluster berkaitan tempat kerja yang semakin membimbangkan,” katanya dalam satu kenyataan hari ini. -K! ONLINE


39 dicekup ‘berpesta’ ketika PKP
Oleh ISKANDAR SHAH MOHAMED

31 Januari 2021, 3:24 pm
KUALA SELANGOR – Keseronokan 39 individu ‘berpesta’ di sebuah premis yang dijadikan sebagai pusat hiburan di Bestari Jaya di sini, terhenti apabila diserbu polis, kelmarin.
Difahamkan, bagi mengelak dihidu pihak berkuasa, premis itu dikelilingi pagar batu manakala bangunan hadapannya dijadikan restoran.
Perbuatan semua suspek berusia 21 hingga 43 tahun yang jelas mengingkari prosedur operasi standard (SOP) Perintah Kawalan Pergerakan (PKP) itu memakan diri apabila ditahan kira-kira pukul 12.15 tengah malam.
Ketua Polis Daerah Kuala Selangor, Superintendan Ramli Kasa berkata, serbuan itu dijalankan hasil risikan pihaknya mengenai aktiviti berkenaan sejak dua minggu lalu.
“Pemeriksaan lanjut kemudian mendapati premis itu dijadikan sebagai pusat hiburan yang dijaga seorang lelaki warga Bangladesh.
“Selain 10 wanita warga asing, seramai 24 lelaki dan empat wanita tempatan ditahan bagi membantu siasatan,” katanya dalam satu kenyataan di sini, hari ini.

Jelas beliau, pihaknya turut merampas peralatan karaoke dan semua suspek dibawa ke Ibu Pejabat Polis Daerah (IPD) Kuala Selangor untuk tindakan lanjut dan pemilik premis itu turut akan dikesan bagi membantu siasatan.-K! ONLINE


PATI cuba rentas negeri menyorok dalam lori
Oleh NIK NUR IZZATUL HAZWANI NIK ADNAN

31 Januari 2021, 3:17 pm
KEMAMAN – Taktik seorang lelaki warga India menyorok dalam timbunan kotak di belakang sebuah lori semata-mata untuk merentas negeri gagal apabila berjaya dikesan polis di sekatan jalan raya (SJR) Paya Berenyut di sini hari ini.
Sebelum ditahan pada pukul 1 pagi di sempadan Pahang – Terengganu itu, suspek berusia 40-an yang disyaki pendatang asing tanpa izin (PATI) dan pemandu lori membawa pakaian terpakai tersebut mendakwa telah berjaya melepasi empat SJR lain dari Selangor.
Ketua Polis Daerah Kemaman, Superintendan Hanyan Ramlan berkata, pada mulanya, anggota polis bertugas di SJR berkenaan merasa curiga selepas pemandu lori warga tempatan berkenaan mengemukakan surat kebenaran merentas negeri yang mengunakan nama individu lain.
“Pemeriksaan lanjut di bahagian belakang lori itu kemudiannya berjaya menemukan seorang lelaki warga India yang sedang bersembunyi di antara timbunan kotak.
“Pemandu lori berusia 40-an itu kemudiannya mendakwa lelaki warga asing itu pengganti kepada kelindannya,”katanya kepada Kosmo! di sini hari ini. – K! ONLINE


KPWKM gesa kematian adik Zubaidi disiasat segera
Oleh NOR IDAYU BOSRO

31 Januari 2021, 4:50 pm
PUTRAJAYA – Menteri Pembangunan Wanita, Keluarga dan Masyarakat, Datuk Seri Rina Harun mahu kematian kanak-kanak lelaki yang meninggal dunia dipercayai didera oleh ibu dan bapa tirinya, Allahyarham Zubaidi Amir Qusyairi Abdul Malik disiasat segera dengan teliti.
Rina dalam kenyataan hari ini berkata, beliau juga mahu hukuman tegas dan setimpal diberikan kepada pesalah agar perkara sebegitu tidak berulang lagi pada masa hadapan.
“Saya ingin menzahirkan rasa hiba dan kesedihan yang amat mendalam atas kematian Allahyarham adik Zubaidi Amir Qusyairi.
“Saya berharap hukuman tegas itu juga diharap menjadi pengajaran kepada para ibu bapa yang cuai dalam penjagaan anak termasuklah yang melakukan penderaan dan salah laku kepada kanak-kanak,” katanya.
Rina berkata, KPWKM sedang mengkaji secara menyeluruh Dasar Pelindungan Kanak-Kanak Negara dengan menitikberatkan agar kanak- kanak bebas daripada segala perkara negatif melalui advokasi, pencegahan dan khidmat sokongan.-K! ONLINE


Bekas pesakit Covid-19 berdepan risiko mati pucuk
Oleh KOSMO!

31 Januari 2021, 3:26 pm
ROM – Satu kajian yang dilakukan oleh Universiti Rome Tor Vergata menunjukkan bahawa terdapat bekas pesakit lelaki Covid-19 berhadapan dengan sindrom mati pucuk (ED).
Kajian yang dilakukan Prof. Emmanuele Jannini dan rakan sejawatnya itu diterbitkan dalam Jurnal Penyiasatan Endokrinologikal, yang mana ia menggariskan tiga punca masalah tersebut berlaku.
Tiga punca tersebut adalah masalah kesihatan secara umum, isu psikologikal dan kardio.
Pakar urologi dari Amerika Syarikat (AS), Dr. Judson Brandeis berkata, negara itu bimbang sekiranya pandemik Covid-19 akan menyebabkan sindrom ED tersebar luas.
“Sindrom ED berpunca daripada tekanan terhadap aliran darah, yang bermula di jantung, bergerak menerusi arteri besar dan mengalir menerusi salur darah kecil.
“Keadaan seperti diabetes, kadar kolesterol tinggi dan merokok menyebabkan kerosakan pada salur darah, menyebabkan ED berlaku. Begitu juga Covid-19,” katanya.

Mengulas lanjut, ujarnya, virus Covid-19 menukar sel dalam badan seseorang dan menggandakan bilangannya, sebelum ia merebak ke seluruh tubuh.
“Memandangkan tubuh kita belum pernah berhadapan dengan virus sedemikian, ia tidak mampu menghasilkan antibodi bagi tujuan pertahanan.
“Akibatnya, tubuh cuba menyerang virus itu secara rawak, sekali gus menghasilkan kerosakan terutamanya pada endotelium, iaitu lapisan sel lembut pada salur darah kita,” katanya.
Ia mengakibatkan salur darah mengecil dan membataskan aliran darah, menyebabkan ED berlaku. – Agensi


Bantal busuk pengubat rindu pada Amir
Oleh DIYANATUL ATIQAH ZAKARYA

31 Januari 2021, 3:35 pm
MELAKA – “Kalau umi rindu Adik, umi cium bantal Adik. Itu kata-katanya dulu ketika saya mahu menunaikan haji di Mekah pada tahun 2019. Sebab itu saya membawa ke mana-mana sahaja bantal ini, agar dapat melepaskan kerinduan,” katanya.
Norlida Abu Hassan, 50, ketika ditanya mengenai bantal yang dilihat sentiasa dipeluk dan dipegangnya sepanjang berada di pekarangan Jabatan Perubatan Forensik Melaka, di sini hari ini.
Norlida merupakan ibu angkat kanak-kanak lelaki berusia tujuh tahun yang ditemukan meninggal dunia dipercayai akibat didera oleh ibu kandung dan bapa tirinya dalam kejadian di Taman Krubong Jaya, di sini, kelmarin.
Katanya, bantal tersebut adalah ‘bantal busuk’ mangsa yang mesra dengan panggilan ‘Adik’ sejak dia masih bayi sehinggalah berusia enam tahun.
“Saya masih ingat lagi ketika mahu ke Mekah, Adik ada cakap.. Kalau umi rindu Adik, umi ciumlah bantal adik. Saya terus membawa bantal busuknya dan sentiasa dibawa kemana-mana sahaja sepanjang berada di sana.
“Saya jadikan juga bantal busuk Adik ini alas kepala ketika berehat di depan Kaabah. Hanya bau pada bantal busuk inilah menjadi pengubat rindu saya padanya,” katanya.-K! ONLINE


Tiada letupan atau gegaran berlaku di Pantai Barat Sabah
Oleh IVAN AMIRUL

31 Januari 2021, 4:58 pm
KOTA KINABALU – Polis Sabah tidak menerima sebarang maklumat mengenai sebarang letupan seperti dilaporkan berlaku di beberapa daerah di Pantai Barat negeri ini.
Pesuruhjaya Polis Sabah, Datuk Hazani Ghazali berkata, pihaknya sudah menggerakkan beberapa pasukan melalui Ibu Pejabat Polis Daerah (IPD) untuk memantau kawasan terlibat.
“Tiada sebarang insiden sama ada berkaitan letupan atau gegaran dilaporkan setakat ini berlaku melibatkan mana-mana kawasan di Sabah.
“Kita juga sudah menjalankan siasatan dengan menghubungi beberapa lokasi penting termasuklah syarikat seperti Asian Supply Base, Petronas Chemical Methanol dan Shell Hibiscus namun tiada apa-apa insiden dilaporkan,”katanya di sini hari ini.
Tambah beliau, pihak ada menerima laporan yang mendakwa terdengar bunyi letupan kuat di beberapa lokasi Pantai Barat sebenarnya berlaku di kawasan Muara Teluk Brunei.
Sementara itu, perkara sama turut disahkan Jabatan Meteorologi Malaysia yang menyatakan setakat ini tiada sebarang amaran bencana alam termasuklah gempa bumi berlaku di kawasan terbabit.-K! ONLINE


IPG dan RRIMniaga bantu ringan beban pekebun kecil getah
Oleh MOHD. HUSNI MOHD. NOOR

31 Januari 2021, 4:22 pm
PUTRAJAYA – Kementerian Perusahaan Perladangan dan Komoditi (KPPK) menjangkakan Program Insentif Pengeluaran Getah (IPG) dan penggunaan aplikasi RRIMniaga dapat meringankan beban 450,000 pekebun kecil getah di negara ini.
Menterinya, Datuk Dr Mohd. Khairudin Aman Razali berkata, kedua-dua inisiatif itu juga dapat membantu mengurangkan kesan kejatuhan harga getah sekali gus memastikan aktiviti pengeluaran produk komoditi itu diteruskan.
Beliau berkata, kerajaan memperuntukkan dana sebanyak RM300 juta bagi IPG pada tahun ini iaitu pertambahan sebanyak 100 peratus berbanding peruntukan pada tahun lalu iaitu RM150 juta.
“Dengan bantuan IPG ini, anggaran pendapatan pekebun kecil diunjur meningkat sebanyak 25 peratus daripada RM933 kepada RM1,167 sebulan.
“Ini berdasarkan kepada purata pemilikan kebun seluas dua hektar dan harga getah cuplump di ladang sebanyak RM2 sekilogram,” katanya dalam kenyataan akhbar hari ini.
Mohd. Khairudin berkata, sepanjang tahun lalu, sebanyak 30.16 peratus daripada keseluruhan pekebun kecil yang memiliki Permit Autoriti Transaksi Getah (PAT-G) telah menuntut IPG.

Beliau berkata, peratusan pekebun yang aktif mengemukakan tuntutan adalah seramai 135,632 dari keseluruhan 495,296 pemegang kad PAT-G dengan meliputi kebun getah seluas 294,095.79 hektar.
Katanya, peratusan menuntut IPG dijangka akan meningkat pada tahun ini dengan penggunaan aplikasi RRIMniaga oleh peraih dan pembeli getah yang telah diwajibkan mulai 1 Januari lalu. -K! ONLINE


Peniaga halau, pukul isteri ketika Thaipusam
Oleh ISKANDAR SHAH MOHAMED

31 Januari 2021, 3:30 pm
KLANG – Sambutan Hari Thaipusam disifatkan tragedi bagi seorang wanita apabila dihalau, dipukul dan digigit suaminya semata-mata disebabkan lelaki itu mempunyai perempuan lain dalam kejadian di rumah mereka di Bukit Raja di sini, baru-baru ini.
Dalam kejadian kira-kira pukul 12 tengah hari pada Khamis lalu mangsa berusia 31 tahun itu yang cedera digigit di bahunya kemudiannya menerima rawatan di Hospital Tengku Ampuan Rahimah (HTAR).
Ketua Polis Daerah Klang Utara, Asisten Komisioner Nurulhuda Mohd. Salleh berkata, siasatan mendapati pasangan suami isteri itu telah berkahwin hampir empat tahun dan mempunyai seorang anak perempuan berusia dua tahun.
Katanya, pertengakaran sering berlaku dalam rumahtangga mereka dengan ini adalah kali pertama mangsa dipukul suspek.
“Suspek mahu menghalau mangsa keluar dari rumah kerana telah mempunyai perempuan lain.
“Bagaimanapun, mangsa yang enggan menuruti perkara itu kemudiannya telah dipukul di kepala menggunakan kunci selain digigit di bahagian bahu oleh suspek,” katanya dalam kenyataan di sini hari ini.

Kata Nurulhuda, bertindak hasil maklumat, suspek yang merupakan peniaga itu kemudiannya berjaya diberkas di hadapan sebuah hotel di Jalan Kapar Batu pukul 12.20 pagi semalam.-K! ONLINE


Barca mahu kenakan PSG
Oleh KOSMO!

31 Januari 2021, 12:58 pm
BARCELONA – Calon presiden Barcelona, Joan Laporta menyindir Paris Saint-Germain (PSG) dengan mendakwa gergasi Perancis itu mampu menandatangani khidmat Lionel Messi sekiranya sangup melanggar Peraturan Kewangan Adil (FFP).
Bekas presiden The Catalan itu yang berharap dilantik semula memegang jawatan itu pada Mac depan, ternyata tidak berpuas hati dengan kenyataan terbuka Pengarah Sukan PSG, Leonardo mengenai peluang untuk membeli Messi baru-baru ini.
Laporta, 58, mendakwa, tindakan PSG tidak menghormati Barcelona dan beliau bersedia melaporkan perkara itu kepada Kesatuan Bola Sepak Eropah (UEFA) dan Persekutuan Bola Sepak Antarabangsa (FIFA) untuk tindakan lanjut terhadap finalis Liga Juara-Juara musim lalu itu.
“Apa yang mereka (PSG) lakukan sangat tidak sopan. Ia seolah-olah menunjukkan kelab anda tiada pengalaman dan perlu belajar banyak perkara dalam dunia bola sepak sekarang.
“Saya tidak tahu sama ada tindakan ini disebabkan naluri atau masalah komunikasi, namun saya sentiasa menghormati kelab-kelab lain.
“Ya mungkin mereka (PSG) boleh menandatanganinya (Messi) jika mahu terus melanggar FFP. Berdasarkan pengetahuan saya, mereka juga berdepan kerugian besar tahun lepas.

“Saya harap UEFA dan FIFA dapat bertindak balas dengan tegas. Mahkamah Timbang Tara Sukan (CAS) tidak akan teragak-agak untuk menjatuhkan hukuman,” katanya.
Sebagai rekod, salah satu manifesto Laporta pada pemilihan kali ini adalah berjanji memastikan Messi terus menyarung jersi keramat pasukan yang berpangkalan di Stadium Camp Nou itu. – AGENSI


MAGGI® bantu 11 pusat jagaan warga emas
Oleh KOSMO!

31 Januari 2021, 2:04 pm
PETALING JAYA – MAGGI®, Nestlé (Malaysia) Berhad memperkenalkan kempen ‘Sajian Dikongsi, Kebahagiaan Dirai’ bagi membantu menaik taraf kemudahan tempat tinggal dan menambah baik kebajikan penghuni di 11 pusat jagaan warga emas di seluruh negara.
Kempen yang menawarkan hadiah bernilai lebih RM350,000 itu adalah sebahagian daripada inisiatif tanggungjawab sosial korporat syarikat sempena Tahun Baru Cina.
Pegawai Eksekutif Perniagaan MAGGI®, Nestlé (Malaysia) Berhad, Geetha Balakrishna berkata, hasil kutipan daripada kempen yang diadakan sehingga 28 Februari ini akan disalurkan untuk dana kebajikan rumah jagaan warga emas.
Menurutnya, penghuni rumah kebajikan tersebut juga akan menerima bekalan makanan bagi memeriahkan lagi sambutan perayaan.
“Dalam tempoh mencabar ini, kami mahu membantu memulihkan semula semangat kumpulan yang penting dalam masyarakat iaitu warga emas di rumah-rumah jagaan warga emas yang terjejas akibat sekatan lawatan ke tempat mereka
“Pelaksanaan semula Perintah Kawalan Pergerakan (PKP) di seluruh negara membuatkan orang ramai terasing antara satu sama lain,” katanya dalam satu kenyataan.

En Yuan Old Folks Home, Rumah Kebajikan Orang-orang Tua Seri Permai, Perkampungan Rumah Sejahtera Warga Emas Islam, Pusat Jagaan Insan Emas Nur Hidayah dan Persatuan Rumah Caring Kajang adalah antara 11 penerima sumbangan dalam kempen ini.
Maklumat lanjut sila layari www.maggi.my/ms/aktiviti-maggi/sajian-dikongsi-kebahagiaan-dirai-2021/’


Aktif semula dalam dunia hiburan? Ini jawapan Neelofa
Oleh MOHD. HAIKAL ISA

31 Januari 2021, 1:28 pm
PETALING JAYA – Selebriti terkenal, Neelofa masih belum terbuka hati untuk aktif semula dalam dunia hiburan walaupun mengakui banyak menerima tawaran ke arah itu sejak berniqab Oktober tahun lalu.
Kata Neelofa atau nama sebenarnya, Noor Neelofa Mohd. Noor, 31, dia bagaimanapun terpaksa menolak semua tawaran kerana merasakan belum tiba masanya untuk kembali aktif dalam dunia hiburan.
“Sejujurnya, saya dapat banyak tawaran buat program televisyen namun saya sendiri tertanya-tanya.
“Macam mana perempuan berniqab atau seseorang yang hanya boleh nampak bahagian atas mata sahaja untuk muncul dalam saluran premium pada waktu perdana. Mereka memang nak sangat saya terima tawaran itu.
“Saya cakap bagi saya fikir dahulu. Tawaran itu saya terima sekitar bulan November atau Disember namun keadaan waktu itu memang tidak mengizinkan kerana banyak perkara yang perlukan saya selesaikan,” kata Neelofa kepada Kosmo! Online baru-baru ini.
Mantan pengacara MeleTOP itu juga menyifatkan kerjaya hiburannya sekarang berada pada fasa ‘on hold’.

“Kalau ada pun (program TV yang melibatkan dirinya), saya tak nak ‘kosong’, saya mahu ada pengisian sebelum kembali ke televisyen.
“Kalau berlakon semula atau hal-hal berkaitan itu, saya tak terfikir pun buat masa sekarang,” ujarnya.
Neelofa berkata demikian pada sesi temu bual bersama media aplikasi The Noor yang boleh dimuat naik mulai 27 Januari, Rabu lalu.
Neelofa yang juga Ketua Pegawai Eksekutif, Noor Luminous Sdn. Bhd., berkata, pihaknya meletakkan sasaran sejuta pengguna.
Aplikasi yang diwujudkan hasil perkongsian tiga rakan kongsi tersebut dilengkapi pelbagai ciri khas seperti waktu solat, arah kiblat dan lokasi masjid berdekatan.
Selain itu, The Noor menawarkan fungsi terjemahan al-Quran dalam lima bahasa iaitu bahasa Melayu, Inggeris, Mandarin, Tamil dan Indonesia. Bacaan terjemahan bahasa Melayu dirakamkan menggunakan suaranya sendiri. – K! ONLINE


30 jam terperangkap dalam lubang
Oleh MOHD SYALMIZI HAMID

31 Januari 2021, 2:00 pm
JOHOR BAHRU – Seorang pemuda berdepan detik cemas apabila terperangkap kira-kira 30 jam di dalam sebuah lubang dalam kejadian tepi Lebuh Raya Pasir Gudang berhampiran Taman Damansara Alif di sini hari ini.
Dalam kejadian pada pukul 11.20 pagi itu, mangsa, Kamarulzaman Mohd. Ali, 28, ditemui dalam keadaan lemah di dalam lubang sedalam kira-kira empat meter.
Difahamkan, mangsa keluar rumahnya pada pukul 5 pagi semalam untuk ke rumah kawannya di taman berkenaan.
Komander Operasi, Pegawai Bomba Kanan II Mohd. Rafie Sareng berkata, bapa mangsa dimaklumkan kejadian itu kira-kira pukul 1.30 tengah hari semalam sebelum menghubungi talian kecemasan.
“Pada pukul 8.30 malam pihak polis menghubungi bomba untuk melakukan operasi mencari dan menyelamat (SAR) mangsa yang dilaporkan jatuh lubang.
“Pada pagi ini pihak polis menemui mangsa terperangkap di dalam lubang sedalam kira-kira 15 kaki sebelum pihak bomba melakukan operasi mengeluarkan mangsa,”katanya dalam satu kenyataan di sini hari ini.

Mohd. Rafie berkata, seramai 10 anggota dari Balai Bomba dan Penyelamat (BBP) Larkin bertindak melakukan operasi mengeluarkan mangsa menggunakan tangga dan tali.
Katanya, mangsa ditemui dalam keadaan lemah serta cedera ringan sebelum diserahkan kepada pihak ambulans EMRS dibawa ke Hospital Sultanah Aminah (HSA) di sini untuk rawatan kecemasan.-K! ONLINE


Peralatan kilang seramik disita kerana cemar longkang awam
Oleh SHAMSUL KAMAL AMARUDIN

31 Januari 2021, 3:07 pm
LUMUT – Jabatan Alam Sekitar (JAS) menyita peralatan dan kelengkapan yang terdapat dalam sebuah kilang seramik di Kawasan Perindustrian Kampung Acheh dekat sini kerana melepaskan sisa industri atau efluen tidak dirawat ke dalam longkang awam.
Tindakan itu dilakukan dalam Ops Teras yang dilakukan oleh JAS Teluk Intan di kawasan perindustrian tersebut pada malam semalam dan awal pagi tadi.
Pengarah JAS Perak, Rosli Zul, berkata operasi dan rondaan yang bermula pukul 9.30 malam hingga 1 pagi itu mendapati kilang tersebut sewenang-wenangnya melepaskan efluen tidak dirawat ke dalam longkang.
“Berikutan itu, kilang tersebut dikenakan penahanan peralatan di bawah Seksyen 38 Akta Kualiti Alam Sekeliling (AKAS) 1974.
“Ia kemudian akan disusuli dengan notis arahan di bawah Seksyen 31 dan 37 akta sama terhadap pemilik kilang yang mana kesalahan itu boleh dikompaun atau dibawa ke mahkamah untuk pendakwaan,” katanya ketika dihubungi hari ini.
Menurut Rosli, sampel pelepasan efluen dari kilang itu akan dihantar ke Jabatan Kimia esok dan keputusan analisis kimia itu penting untuk pengesahan tahap pencemaran yang dilakukan kilang tersebut.-K! ONLINE


Wanita 57 tahun rugi RM300,000 ditipu Love Scam
Oleh MOHD SYALMIZI HAMID

31 Januari 2021, 1:51 pm
SEBERANG PERAI – Seorang penjawat awam wanita di Butterworth di sini kerugian kira-kira RM300,000 selepas menyedari dia terpedaya oleh sindiket Love Scam semalam.
Mangsa yang masih bujang berusia 57 tahun itu dikatakan terjerat dalam penipuan berkenaan selepas berkenalan dengan seorang lelaki kononnya dari Amerika Syarikat menerusi laman sosial Facebook baru-baru ini.
Menurut Ketua Polis Daerah Seberang Perai Utara, Asisten Komisioner Noorzainy Mohd. Noor, mangsa telah bertukar-tukar nombor telefon dengan kenalan yang mendakwa bekerja dalam bidang minyak dan gas itu sebelum berhubung melalui aplikasi WhatsApp
“Setelah hampir sebulan berkenalan dan menjalinkan hubungan cinta (maya), individu tersebut mula menceritakan kisah sedih yang menimpanya untuk meraih simpati mangsa.
“Mangsa yang percaya dan bersimpati bersetuju untuk menghulurkan bantuan kepada lelaki itu dengan menawarkan pinjam wang,” katanya kepada pemberita hari ini.
Menurut Noorzainy, mangsa telah membuat bayaran secara berperingkat mulai pertengahan Oktober tahun lalu sehingga akhir Disember menerusi 49 transaksi kepada suspek.- K! ONLINE


“Semoga Allah lembutkan hati mereka..”
Oleh DIYANATUL ATIQAH ZAKARYA

31 Januari 2021, 2:25 pm
MELAKA – “Semoga Allah lembutkan hati keluarga kandung ‘Adik’. Kami harap dapat bawa jenazahnya ke Rawang, Selangor. Sekalipun hasrat kami tidak kesampaian, biarlah kami uruskan jenazahnya,” katanya.
Itu rayuan Md. Tarmidi Yaaccob, 52, bapa angkat kepada kanak-kanak lelaki yang maut dipercayai akibat didera dalam kejadian di Taman Krubong Jaya, di sini, kelmarin.
Katanya, dia sekeluarga berhasrat untuk membawa balik jenazah kanak-kanak tersebut ke Rawang dan dikebumikan di Tanah Perkuburan Islam Bukit Beruntung.
“Semalam kami ada berjumpa dengan nenek dan bapa saudaranya di Ibu Pejabat Polis Daerah Melaka Tengah, isteri saya merayu-rayu kepada mereka untuk membenarkan kami membawa pulang jenazah Adik.
“Bagaimanapun, mereka hanya memberitahu perkara itu perlu diputuskan sendiri oleh ibu kandungnya yang kini ditahan polis. Hari ini ketika bertemu dengan ibunya di bilik Jabatan Forensik, dia hanya menggelengkan kepala,” katanya ketika ditemui di Jabatan Perubatan Forensik, di sini hari ini.
Tambahnya, keluarga berasa terkilan kerana sehingga kini tiada kata putus diberikan oleh keluarga kandung berkenaan.-K! ONLINE


Dicekup semasa baharu menyusup masuk negara
Oleh ABDUL RAZAK IDRIS

31 Januari 2021, 12:53 pm
KUALA SELANGOR – Tiga pendatang asing tanpa izin (PATI) warga Indonesia dicekup sebaik memasuki negara ini menggunakan sebuah bot pancung di tali air 8/9, ladang kelapa sawit, Sekinchan petang tadi.
Ketiga-tiga PATI lelaki berusia 22 hingga 40 tahun ditahan pukul 6.30 petang.
Pengarah Pemerintah Batalion 4 Pasukan Gerakan Am (PGA), Superintendan Rizal Mohamed berkata, siasatan awal mendapati mereka berlepas dari Tanjung Balai, Indonesia bagi memasuki negara ini.
Katanya, pihaknya turut menemui sebuah bot bersama enjin yang ditinggalkan di pesisir Bagan Sekinchan dianggarkan RM25,000.
“Kesemua suspek termasuk bot itu telah dibawa ke Balai Polis Sekinchan untuk tindakan lanjut dan kes disiasat mengikut Akta Imigresen 1963,” katanya dalam kenyataan di sini hari ini. -K!ONLINE


Bukan fenomena alam tapi tangkap guna pukat
Oleh ABDUL RAZAK IDRIS

31 Januari 2021, 1:40 pm
SHAH ALAM – Kemunculan ikan pari dalam kuantiti yang banyak di pantai Sungai Kajang, Kuala Selangor yang tular sejak Jumaat lalu tiada kaitan dengan sebarang fenomena alam.
Pengarah Perikanan Selangor, Abdul Rahman Abdul Wahab berkata, sebaliknya tindakan sekumpulan nelayan yang menggunakan pukat dipacak pada dasar berlumpur di perairan pantai itu.
Katanya, hasil tangkapan yang dilaporkan kira-kira 1,450 kilogram dianggarkan bernilai RM 17,520.00.
“Tiada kaitan fenomena alam dengan kawasan tepi pantai menjadi kawasan ikan itu bermain. Cuma kebetulan kelmarin, banyak ikan pari di lokasi itu.
“Nelayan tradisi berpangkalan di Jeti Sungai Kajang, Tanjung Karang telah dilaporkan berjaya menangkap sekawan ikan pari menggunakan pukat yang dipacak pada dasar berlumpur di perairan pantai Sungai Kajang,” katanya dalam kenyataan di sini hari ini.-K!ONLINE


Bendera, gegantung Wilayah Persekutuan hiasi Putrajaya
Oleh SUBKHI SUDARJI

31 Januari 2021, 3:00 pm
PUTRAJAYA – Meskipun masih berdepan situasi penularan Covid-19, kemeriahan sambutan Hari Wilayah Persekutuan tahun ini tetap dapat dirasai di pusat pentadbiran kerajaan persekutuan.
Tinjauan Kosmo! di sekitar kawasan perumahan penjawat awam di Putrajaya mendapati premis kediaman mereka dihiasi dengan gegantung dan bendera Wilayah Persekutuan sebagai simbolik meraikan Hari Wilayah Persekutuan 2021 dalam norma baharu.
Presiden Perbadanan Putrajaya (PPj) Datuk Muhammad Azmi Mohd Zain berkata, pihaknya memperuntukkan pembekalan lebih 10,000 unit bendera dan gegantung Wilayah Persekutuan bagi Program Pengindahan dan Pengimarahan Putrajaya sempena sambutan Hari Wilayah Persekutuan tahun ini.
Menurutnya, lebih 1,000 unit gegantung dipasang di jalan protokol, jalan persekutuan dan perbandaran.
“PPj juga mengedarkan 8,450 unit bendera kepada MPPWP dan 25 sekolah di Putrajaya sebagai galakan penganjuran Pertandingan Kibar Bendera Wilayah Persekutuan tahun ini,” katanya.
Dalam pada itu, PPj turut mengalu-alukan penduduk berkongsi video kreatif sambutan di media sosial masing-masing menggunakan hashtag #WilayahPersekutuanWilayahPrihatin #kibarbenderaWP #SHWP2021.-K! ONLINE


Warga emas nyaris maut terkena tembakan
Oleh NOR AZIHAN MD. GHAZALI

1 Februari 2021, 10:43 pm
KUALA LUMPUR – Seorang warga emas nyaris maut selepas terkena tembakan pada anggota badan di restoran miliknya di Taman Tun Dr. Ismail di sini kelmarin.
Dalam kejadian kira-kira 12.30 tengah hari itu, mangsa yang berusia 69 tahun ditembak ketika sedang membersihkan dapur di restoran tersebut.
Ketua Polis Daerah Brickfields, Asisten Komisioner Anuar Omar berkata, mangsa telah membuat laporan polis hari ini sekitar pukul 12.19 tengahari memaklumkan dia telah ditembak.
“Sewaktu sedang membersihkan dapur restoran berkenaan, mangsa tiba-tiba  merasa sakit pada bahagian ketiak dan mendapati terdapat kesan luka.
“Pada masa sama, dia ternampak sebutir besi yang menyerupai anak peluru berhampiran kakinya,” ujarnya dalam kenyataan hari ini.
Berikutan itu, jelasnya, mangsa telah pergi ke klinik swasta untuk mendapatkan rawatan.

Katanya, kes disiasat mengikut Seksyen 37 Akta Senjata Api 1960 dan Seksyen 307 Kanun Keseksaan.


Penerbangan ihsan TUDM bantu pesakit jalani pembedahan
1 Februari 2021, 7:31 pm
PETALING JAYA – Tentera Udara Diraja Malaysia (TUDM) melaksanakan penerbangan ihsan membawa seorang kanak-kanak lelaki dan bayi perempuan dari Kuching, Sarawak ke Pangkalan Udara Subang bagi menjalani pembedahan jantung dengan segera di Institut Jantung Negara (IJN) hari ini.
Menurut kenyataan yang dikeluarkan TUDM, penerbangan ihsan tersebut menggunakan pesawat angkut C130H dari No. 20 Skuadron, Pangkalan Udara Subang.
Katanya, pesawat tersebut berlepas dari Kuching pada pukul 1.36 petang dan selamat tiba di Subang pada pukul 3.39 petang sebelum kedua-dua pesakit dibawa menaiki ambulans ke IJN.
“Ini memperlihatkan keprihatinan dan komitmen TUDM dalam menunaikan tanggungjawab sosial serta sentiasa bersedia untuk mengoperasikan aset-asetnya pada masa yang diperlukan.
“Seluruh warga TUDM mendoakan supaya kedua-dua pesakit berkenaan menerima rawatan dengan segera serta diberikan kesembuhan,” jelas kenyataan itu hari ini. – K! ONLINE


‘Jutawan’ barang tiruan diberkas
Oleh MOHD YUNUS YAKKUB

1 Februari 2021, 7:25 pm
SHAH ALAM – Seorang lelaki di sini boleh dikatakan seorang jutawan apabila mampu meraih pendapatan sehingga RM80,000 sebulan hanya dengan menjual barangan tiruan sejak Mac lalu ketika pelaksanaan Perintah Kawalan Pergerakan (PKP) tahun lalu.
Malah lelaki berusia 30 tahun itu juga mampu menyewa sebuah rumah elit di Bandar Rimbayu di sini untuk dijadikan tempat tinggal dan stor penyimpanan barangan tersebut pada kadar RM1,800 sebulan sebelum diserbu pihak berkuasa pukul 11 pagi tadi.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Selangor, Muhammad Zikril Azan Abdullah berkata, serbuan Ops Tiru itu hasil aduan wakil pemilik cap dagang dan risikan pihaknya selama dua minggu mengenai kegiatan penjualan baju pelbagai jenama menerusi laman sosial Facebook.
Katanya, suspek berusia 30an itu didapati menjalankan urusniaga menerusi Facebook dan mempunyai 30,000 pengikut.
“Baju berkenaan dijual pada harga sekitar RM6 hingga RM20 mengikut gred dan kualiti baju berkenaan.
“Kesemua barangan itu diimport masuk dari Vietnam melalui penghantaran kurier terus ke rumah terbabit yang juga merupakan stor penyimpanan barangan tiruan itu,” katanya dalam kenyataan di sini hari ini.

Muhammad Zikril menambah, hasil siasatan mendapati suspek dikatakan telah meraih keuntungan sehingga RM80,000 sebulan hasil daripada jualan secara atas talian sejak PKP tahun lalu.
“Hasil pemeriksaan di rumah tersebut menemukan sejumlah kira-kira 3,000 helai baju tiruan dengan jenama seperti Adidas, Nike, Louis Vuitton (LV), Puma dan Chanel.
“Nilai rampasan dianggarkan bernilai RM60,000,” ujarnya.
Jelas beliau, ini merupakan kes ketiga bagi tahun ini dan pemilik barangan berkenaan telah dibebaskan dengan jaminan polis selepas mengambil keterangannya.
“Kes disiasat mengikut Seksyen 102 (1) (c) Akta Cap Dagangan 2019,” katanya.
Dalam pada itu, beliau memberitahu, sebanyak 44 premis yang disyaki menjual barangan tiruan dan cetak rompak telah diperiksa dalam tempoh sebulan bermula 1 Januari lalu.
“Daripada jumlah bilangan premis yang diperiksa didapati sejumlah dua kes telah dihasilkan dengan nilai rampasan terkumpul RM1.5 juta selain menyita pakaian, beg tangan, dompet, jam tangan, kasut, aksesori telefon serta barangan aksesori wanita,” tegasnya. -K!ONLINE


Alkohol akan disediakan pada Piala Dunia 2022
Oleh KOSMO!

1 Februari 2021, 8:44 pm
DOHA, Qatar – Alkohol akan disediakan kepada peminat bola sepak di stadium-stadium Piala Dunia 2022 tetapi hanya akan dijual kepada mereka yang membeli pakej hospitaliti, kata kontraktor berhubung penawaran premium tersebut.
Di sebalik larangan ketat pengambilan alkohol di negara Islam itu, pengumumkan tersebut membayangkan pihak berkuasa Qatar bersetuju pada dasarnya untuk menyediakan alkohol di tempat-tempat perlawanan bola sepak.
Ia juga merupakan petanda paling jelas bahawa bir dan minuman beralkohol lain akan disediakan kepada peminat bola sepak.
Persoalan penyediaan alkohol pada Piala Dunia membelenggu penganjur, Qatar sejak negara Islam itu memenangi hak tuan rumah kejohanan tersebut pada 2010.
Bercakap pada pelancaran pakej-pakej kejohanan tersebut hari ini, Pengerusi MATCH Hospitality, Jaime Byrom berkata : “Kami menjangkakan bahawa orang ramai akan dibenarkan minum (arak)”
MATCH Hospitality merupakan syarikat yang membekalkan perkhdimatan hospitaliti untuk Piala Dunia 2022. – AFP


Ular 4kg melingkar dalam bonet
Oleh DIYANATUL ATIQAH ZAKARYA

1 Februari 2021, 10:29 pm
ALOR GAJAH – Pasukan Angkatan Pertahanan Awam terpaksa mengambil masa kira-kira 45 minit untuk mengeluarkan seekor ular tedung selar seberat empat kilogram dari bonet hadapan sebuah kereta di Paya Datuk, di sini, semalam.
Pegawai Operasi APM Daerah Alor Gajah, Leftenan (PA) Abdul Hadi Baharom berkata, pihaknya menerima panggilan kecemasan bagi kes menangkap ular (KMU) pada pukul 9.13 malam.
Katanya, panggilan tersebut dibuat oleh seorang lelaki berusia 43 tahun memaklumkan terdapat seekor ular di dalam bonet hadapan sebuah kereta jenis Honda Accord.
“Pasukan kami tiba di lokasi dan pemeriksaan di bonet hadapan kereta itu menjumpai seekor ular jenis tedung selar seberat empat kilogram melingkar di bahagian bawah enjin kereta.
“Pasukan penyelamat mengambil masa kira-kira 45 minit untuk mengeluarkan haiwan berbisa itu,” katanya ketika dihubungi di sini, hari ini.
Ujarnya, kejadian itu disedari lelaki tersebut selepas terdengar bunyi bising seekor kucing yang berada berhampiran keretanya.

“Pemanggil yang berasa tidak sedap hati kemudian telah membuka bonet hadapan dan terkejut apabila mendapati terdapat seekor ular di dalamnya.
“Difahamkan, ini bukan kali pertama keretanya dimasuki ular yang dipercayai sesat dari kawasan semak berhampiran ,” katanya.
Jelasnya, ular sepanjang 1.6 meter itu kemudian telah dibawa dan dilepaskan di habitat asalnya yang jauh dari kawasan perumahan. – K! ONLINE


Lelaki cedera tercucuk besi senapang ikan
Oleh ALICIA JOHNY KUEH

1 Februari 2021, 8:35 pm
BETONG – Seorang lelaki cedera tercucuk besi senapang ikan semasa sedang menangkap ikan di sebuah sungai di sini, hari ini.
Menurut Pusat Gerakan Operasi (PGO) Bomba Sarawak, satu pasukan dari Balai Bomba dan Penyelamat (BBP) Betong telah dikerahkan ke Hospital Bahagian Betong selepas menerima panggilan kecemasan sekitar pukul 6 petang.
“Sampai di hospital, Komander Operasi, Pegawai Bomba Kanan II (KUP) Abang Jamadilhir Abang Mostafa melaporkan, terdapat seorang mangsa cedera akibat tercucuk besi di lengan dan sedang diberi rawatan oleh pihak hospital.
“Pasukan khas Jentera Perkhidmatan Perubatan Kecemasan (EMRS) berusaha memotong besi dengan menggunakan ‘hydraulic cutter’.
“Selesai memotong besi tersebut, rawatan selanjutnya diserahkan semula kepada pihak hospital,” katanya dalam satu kenyataan.-K!ONLINE


MARA nafi MRSM Sungai Besar langgar SOP
Oleh MOHD RASDAN AHMAD

1 Februari 2021, 8:53 pm
PETALING JAYA – Majlis Amanah Rakyat (MARA) menafikan tuduhan kononnya Maktab Rendah Sains Mara (MRSM) Sungai Besar, Selangor gagal mematuhi prosedur operasi standard (SOP) dan mengawal penularan wabak Covid-19.
MARA dalam satu kenyataan berkata, sejak hari pertama Covid-19 dikesan maktab tersebut, tindakan segera diambil dengan mewujudkan pasukan petugas khas diketuai pengetua dan dianggotai guru serta staf bagi menjalankan kerja sanitasi setiap hari dengan nasihat dan pemantauan Jabatan Bomba dan Penyelamat Malaysia.
“Sanitasi keseluruhan bangunan maktab dilakukan bomba pada 29 Januari. Seorang daripada pelajar yang bergejala ditempatkan di Pusat Kuarantin dan Rawatan Covid-19 Berisiko Rendah (PKRC) di Taman Ekspo Pertanian Malaysia Serdang (Maeps).
“Pelajar tersebut tidak kritikal, hanya mengalami gejala batuk. MARA sentiasa memastikan pelajar MRSM mengikuti SOP ditetapkan Kementerian Kesihatan (KKM) dan juga Majlis Keselamatan Negara (MKN) bagi mengawal penularan Covid-19,” jelas kenyataan tersebut.
Penafian ini dikeluarkan susulan wujud satu pesanan WhatsApp mendakwa pelajar MRSM itu tidak mendapat bekalan makanan yang secukupnya, pelajar bergejala tinggal di asrama yang sama dengan pelajar sihat akibat tiada tempat pengasingan serta wujud masalah membabitkan SOP keselamatan, sanitasi, pembekalan pelitup muka dan sebagainya.
Tambah kenyataan itu lagi, pelajar yang bergejala diasingkan di blok berbeza serta menggunakan tandas yang berlainan sejak 24 Januari lalu.

“MARA turut menafikan isu kekurangan makanan dan peralatan pencegahan, sebaliknya pelajar yang dikuarantin di blok asrama dibekalkan dengan makanan yang dibungkus setiap hari mengikut menu dewan selera di samping makanan tambahan seperti buah-buahan dan minuman tertentu yang diperlukan pelajar.
“Selain itu, setiap pelajar dibekalkan pelitup muka dan cecair sanitasi tangan di samping menyediakan peralatan perlindungan diri (PPE) kepada warden dan guru bertugas,” jelas kenyataan itu lagi.
Tambah kenyataan tersebut, ibu bapa dinasihatkan agar menghubungi pihak pengurusan maktab jika timbul sebarang kebimbangan tentang anak mereka. -K! ONLINE.


Warga asing pakai gelang putih beli barang di kedai runcit
Oleh MASTURAH SURADI

1 Februari 2021, 7:18 pm
KOTA TINGGI – Tular di laman sosial gambar beberapa orang warga asing memakai gelang putih membeli barangan di kedai runcit di Taman Kota Jaya di sini hari ini sehingga menimbulkan kegusaran dikalangan orang awam.
Difahamkan hasil rondaan dilakukan pasukan pemantauan Covid-19 telah berjaya menahan seramai empat lelaki dan sembilan wanita di sekitar kawasan rumah kedai di kawasan taman berkenaan.
Kesemua mereka yang sedang menjalani perintah pengawasan dan pemerhatian di rumah (HSO) berada di kawasan tersebut selepas selesai menjalani ujian calitan di sebuah kilang berkaitan Kluster Jalan Lombong dan kemudiannya telah dipakaikan gelang.
Ketua Polis Daerah Kota Tinggi, Superintendan Hussin Zamora ketika dihubungi mengesahkan menerima maklumat kejadian itu.
“Info ada diterima. Pasukan pemantauan Covid-19 dan Kementerian Kesihatan (KKM) telah hadir ke lokasi.
“Hasil semakan dapati warga asing berkenaan telah dibuat saringan swab test pada ketika itu dan hadir ke kedai runcit untuk membeli persiapan makanan bagi tujuan kuarantin sebelum diarahkan balik ke rumah masing-masing,”katanya dalam satu kenyataan.

Jelasnya susulan itu rondaan diteruskan pasukan pemantauan bagi memastikan kesemua HSO berkaitan Kluster Jalan Lombong itu untuk terus ke alamat kuarantin.-K! ONLINE


Isteri ahli politik didakwa edar, tanam kanabis
Oleh NUZULSHAM SHAMSUDDIN

1 Februari 2021, 9:03 pm
AMPANG – Isteri kepada seorang ahli politik didakwa di Mahkamah Majistret di sini hari ini atas tiga pertuduhan mengedar dan menanam pokok dadah jenis kanabis di sebuah rumah bulan lalu.
Bagaimanapun tiada pengakuan direkodkan daripada tertuduh Lyiana Roslee, 34, selepas kesemua pertuduhan dibacakan terhdapnya di hadapan Majistret Farah Nasihah Anuar kerana kes itu dibawah bidang kuasa Mahkamah Tinggi.
Mengikut pertuduhan pertama dan kedua, Lyiana  bersama dengan seorang lagi yang masih belum dituduh, didakwa telah mengedar dadah berbahaya jenis kanabis anggaran berat 1580.4 gram dan mengedar cecair berbahaya jenis dadah sama berisipadu 7,870 milliliter (ML).
Kesalahan itu didakwa di lakukan di sebuah rumah di Duta Suria Residensi, Ampang di sini pukul 7.30 malam pada 20 Januari lalu.
Bagi kedua-dua kesalahan itu, pertuduhan dikemukakan mengikut Seksyen 39(B)(1)(a) Akta Dadah Berbahaya 1952 yang boleh dihukum dibawah Seksyen 39B(2) akta sama dibaca bersama dibawah Seksyen 34 Kanun Keseksaan.
Hukuman bagi seksyen itu memperuntukkan penjara seumur hidup atau gantung sampai mati dan jika tidak dihukum mati hendaklah disebat tidak kurang 15 sebatan jika sabit kesalahan.

Pertuduhan ketiga tertuduh bersama dengan seorang lagi yang masih belum dituduh, didakwa menanam sembilan pokok disyaki pokok kanabis yang mana kanabis itu diperolehi secara langsung atau tidak langsung pada tempat, waktu dan tarikh sama.
Kesalahan itu didakwa mengikut Seksyen 6B(1)(a) Akta Dadah Berbahaya 1952 yang boleh dihukum dibawah Seksyen 6(A)(3) akta sama yang diibaca dibawah Seksyen 34 Kanun Keseksaan yang memperuntukkan penjara seumur hidup dan sebatan tidak kurang daripada enam kali jika sabit kesalahan.
Dalam prosiding itu, pendakwaan diwakili Timbalan Pendakwa Raya, Nor Shazwani Abdullah manakala tertuduh diwakili peguam Muhammad Rafique Rashid Ali dan Nur Mustanir Md. Nor
Mahkamah kemudian menetapkan 16 Februari ini bagi tarikh sebutan semula kes.
Media sebelum ini melaporkan seorang ahli politik ditahan selepas dipercayai mengedar dadah di Pudu selain menyerbu rumah suspek di Ampang.
Turut ditahan isteri bersama pembantu rumah suspek.-K!ONLINE


Kartel daging: Syarikat saman RM150 juta pemilik FB
Oleh NUZULSHAM SHAMSUDDIN

1 Februari 2021, 10:20 pm
KUALA LUMPUR – Pengasas syarikat Raihanah Cold Storage Sdn. Bhd. memfailkan saman menuntut ganti rugi RM150 juta terhadap seorang pemilik akaun Facebook yang didakwa menerbitkan kenyataan memfitnah membabitkan isu kartel daging import tidak halal tahun lalu.
Rahman Sheikh Abdullah, 45, dan isterinya Raihanah Kasim, 43, yang juga Pengarah Raihanah Cold Storage dan syarikat itu, selaku plaintif pertama hingga ketiga, memfailkan saman itu menerusi Tetuan J.S. Pillay & Mohd. Haaziq di Mahkamah Tinggi di sini pada 27 Januari lalu dengan menamakan Abd. Zarin Mohd. Yasin sebagai defendan tunggal.
Dalam pernyataan tuntutan itu, plaintif mendakwa defendan telah membuat, menyiarkan dan menerbitkan satu kenyataan fitnah dalam akaun Facebook miliknya sekitar Disember 2020 yang mengandungi foto plaintif pertama (Rahman) termasuk nama penuh dan nombor kad pengenalan plaintif kedua (Raihanah).
Dakwa plaintif, kenyataan fitnah itu antara lain membawa maksud mereka mengedar atau menjual daging atau daging lembu tidak halal selain mendakwa syarikat tersebut mengamalkan taktik perniagaan berniat jahat dengan menukar bungkusan daging yang tidak halal dan membungkusnya semula sebagai daging halal untuk penjualan atau pengedaran.
Ketiga-tiga plaintif juga mendakwa mereka tidak pernah terbabit dalam membawa, mengimport atau menyeludup daging atau daging lembu tidak halal ke Malaysia.
Plaintif juga tidak pernah membungkus semula daging atau daging lembu tidak halal sebagai daging halal.

Selain itu, ketiga-tiga plaintif turut menafikan terbabit dalam amalan rasuah dengan Jabatan Kastam atau sebarang pihak berkuasa semasa berurusan dalam pengedaran atau penjualan daging halal.
Menurut plaintif, kenyataan fitnah itu dibuat tanpa sebarang asas, berniat jahat dan mencemarkan reputasi.
Juteru, ketiga-tiga plaintif masing-masing menuntut ganti rugi am sebanyak RM50 juta daripada defendan dan memohon mahkamah mengeluarkan perintah bagi menghalang defendan daripada mengulangi, menerbitkan atau menyiarkan sebarang kenyataan fitnah dalam media sosial, forum atau akhbar.
Sementara itu, peguam Datuk Mohd. Haaziq Pillay Abdullah, ketika dihubungi, berkata tarikh 26 Februari ditetapkan sebagai pengurusan kes secara dalam talian (e-Review) di hadapan Timbalan Pendaftar Mahkamah Tinggi Farah Shuhada Ramli.-K!ONLINE


Kecoh kerana Damai Kami Sepanjang Hari
Oleh KOSMO!

1 Februari 2021, 7:11 pm
JAKARTA – Tular di media sosial baru-baru ini nama unik yang dimiliki oleh seorang pengguna wanita aplikasi TikTok iaitu Damai Kami Sepanjang Hari.
Nama luar biasa itu menimbulkan keraguan pengguna media sosial sehingga membuatkan mereka meminta wanita berkenaan menunjukkan kad pengenalannya.
Wanita yang dikenali sebagai Damai dan berasal dari Sumedang, Jawa Barat itu akur dengan permintaan pengguna media sosial dan menunjukkan kad pengenalannya menerusi satu video baru-baru ini.
Kad pengenalannya memaparkan nama sebenarnya iaitu Damai Kami Sepanjang Hari.
“Cuba lihat kad pengenalannya. Sebentar ya, saya gunakan kamera belakang. Ini ya, lihat kepada yang tidak percaya,” katanya.
Video TikTok itu mencatat beberapa juta tontonan dan menerima pelbagai komen daripada netizen.

“Jadi apa nama panggilannya? Kita? Damai? Sepanjang? Hari? Atau siapa? Jawab ya,” kata salah seorang pengguna aplikasi itu.
Dalam satu video berasingan, Damai memaklumkan nama panggilannya adalah Meimei serta memberitahu pengguna aplikasi itu bahawa namanya diinspirasikan daripada lagu nyanyian Iwan Fals iaitu Damai Kami Sepanjang Hari.
Ayahnya merupakan peminat artis tersebut, malah kesemua adik-beradiknya diberi nama mirip lagu nyanyian Iwan Fals.
Antara nama diberikan kepada adik-beradiknya ialah Anissa Cikal Rambu Anarki yang diinspirasikan daripada lagu Galang Rambu Anarki. – Agensi


Majikan perlu wajibkan pekerja jalani ujian Covid-19
Oleh MOHD RASDAN AHMAD

1 Februari 2021, 6:20 pm
PETALING JAYA – Bermula hari ini (1 Februari), kerajaan mewajibkan semua majikan di seluruh negara memastikan pekerja mereka menjalani ujian saringan Covid-19 dan kos ujian saringan ditanggung oleh majikan masing-masing.
Menteri Kanan Keselamatan, Datuk Seri Ismail Sabri Yaakob berkata, semalam Kementerian Sumber Manusia (KSM) memaklumkan, seramai 6,641 pekerja warga asing telah menjalani ujian saringan dan daripada jumlah itu, 85 orang disahkan positif Covid-19.
“Secara kumulatifnya, sejak 1 Disember 2020, seramai 265,770 pekerja warga asing telah menjalani ujian saringan Covid-19 yang melibatkan 10,973 majikan.
“Daripada jumlah ini, seramai 4,867 orang telah disahkan positif Covid-19 manakala 260,903 lagi adalah negatif,” jelasnya dalam satu kenyataan hari ini.
Menurut Ismail Sabri, sehingga kini juga, sebanyak 890 buah klinik telah terlibat dengan program saringan ini. – K! ONLINE.


4,214 kes baharu, 10 kematian dilapor
Oleh SITI A'ISYAH SUKAIMI

1 Februari 2021, 6:53 pm
PUTRAJAYA – Kes baharu hari ini merekodkan sebanyak 4,214 kes, menjadikan jumlah kes positif Covid-19 sebanyak 219,173 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sembilan kes import mendapat jangkitan dari luar negara manakala sebanyak 4,205 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 48,074 kes.
“Sebanyak 10 kes kematian turut dilaporkan dan jumlah kes kematian Covid-19 di Malaysia mencatatkan 770 kes.
“Terdapat 4,280 kes sembuh hari ini dan jumlah kumulatif kes sembuh sepenuhnya daripada Covid-19 sebanyak 170,329 kes,” katanya menerusi ciapan pada Twitter rasmi beliau di sini hari ini.
Ujarnya, terdapat 316 kes positif sedang dirawat di Unit Rawatan Rapi dengan 137 kes memerlukan bantuan pernafasan. -K!ONLINE


Rentas 10km sebab mahu makan
Oleh ISKANDAR SHAH MOHAMED

1 Februari 2021, 7:08 pm
KLANG – Cubaan rentas radius 10 kilometer (km) untuk makan di restoran merupakan kekerapan alasan diterima daripada segelintir pengguna jalan yang di sekatan jalan raya (SJR).
Ketua Polis Daerah Klang Utara, Asisten Komisioner Nurulhuda Mohd. Salleh berkata, tindakan mereka itu menyebabkan arahan berpatah balik terpaksa dibuat kerana gagal mematuhi prosedur operasi standard (SOP) ditetapkan kerajaan.
Katanya, sepanjang pelaksanaan Perintah Kawalan Pegerakan (PKP) bermula 13 Januari lalu sebanyak 24,210 kenderaan telah diperiksa di tiga buah lokasi SJR.
“Sebanyak 217 kenderaan telah diarah berpatah balik kerana memberikan alasan remeh seperti mahu makan dan tiada permit rentas sempadan.
“Kita turut mengeluarkan 20 kompaun atas kesalahan seperti melebihi dua individu dalam sesebuah kenderaan,” katanya ketika ditemui pada pemeriksaan SJR di Plaza Tol Bukit Raja di sini, petang tadi.
Turut hadir, Timbalan Pengarah (Gerakan) Jabatan Keselamatan Dalam Negeri dan Ketenteraan Awam (KDNKA) Bukit Aman, Datuk Azri Ahmad.

Nurulhuda memberitahu, sebanyak 145 permohonan rentas sempadan ditolak daripada 5,537 keseluruhannya atas alasan mahu menziarah keluarga atau berubat di kampung.
Dalam perkembangan sama, beliau bagaimanapun menegaskan berdasarkan pemerhatian mendapati tahap pematuhan SOP penduduk daerah ini meningkat sehingga 90 peratus sejak Disember tahun lalu. -K!ONLINE


Gagal seludup 4,500kg daun ketum
Oleh NORLIA RAMLI

1 Februari 2021, 6:32 pm
BALING – Cubaan seorang lelaki menyeludup sebanyak 4,500 kilogram (kg) daun ketum dari Sik dekat sini ke Kelantan gagal apabila ditahan di sekatan jalan raya (SJR) di Simpang Tiga Jerai, Kupang di sini awal pagi ini.
Lelaki berusia 39 tahun yang memandu lori jenis Isuzu itu ditahan sepasukan polis dari Bahagian Siasatan Jenayah Narkotik Ibu Pejabat Polis Daerah (IPD) Baling bersama anggota SJR kira-kira pukul 1 pagi sewaktu sedang dalam perjalanan menghala ke Gerik, Perak dari arah Kupang.
Ketua Polis Kedah, Datuk Hasanuddin Hassan berkata, pemeriksaan yang dilakukan di bahagian belakang muatan lori yang ditutup dengan kain kanvas menemui 450 bungkusan plastik berwarna hitam dan ungu.
“Setiap bungkusan itu mengandungi ikatan-ikatan daun disyaki daun ketum seberat 4,500 kg yang dianggarkan bernilai RM45,000,” katanya pada sidang akhbar di IPD Baling di sini hari ini.
Hadir sama Ketua Polis Daerah Baling, Superintendan Shamsudin Mamat.
Katanya, suspek dipercayai mengambil upah membawa daun ketum tersebut sebanyak RM800 setiap perjalanan.

“Siasatan juga mendapati suspek mempunyai kesalahan lampau bagi kes sama di bawah Seksyen 30(3) Akta Racun 1952 pada Disember tahun lalu dan membayar denda sebanyak RM5,000,” jelasnya. – K! ONLINE


Kerajaan cari jalan penyelesaian isu PdPR anak-anak Orang Asli
Oleh MUHAMAD TARMIZE MOHD NOR

1 Februari 2021, 6:27 pm
TAPAH – Kementerian Pembangunan Luar Bandar akan mencari jalan penyelesaian bagi menangani masalah berkaitan Pengajaran dan Pembelajaran di Rumah (PdPR) yang dihadapi anak-anak masyarakat Orang Asli di seluruh negara.
Timbalan Menteri Pembangunan Luar Bandar, Datuk Seri Abdul Rahman Mohamad berkata, pihaknya percaya isu ini akan dipandang serius oleh kementeriannya dan Kementerian Pendidikan agar anak-anak Orang Asli ini tidak ketinggalan dalam pendidikan.
“Kementerian telah mengenal pasti punca masalah PdPR dalam kalangan anak-anak Orang Asli ini dan antaranya ialah capaian internet yang lemah atau tiada langsung di kawasan penempatan mereka.
“Satu lagi punca ialah ketiadaan komputer atau gajet dalam kalangan masyarakat Orang Asli kerana kebanyakan mereka tidak mampu untuk menyediakannya kepada anak-anak,” katanya.
Beliau berkata demikian kepada pemberita selepas menyampaikan bantuan bakul makanan kepada masyarakat Orang Asli di Kampung Orang Asli Kampung Chang di Sungai Gepai, Bidor di sini hari ini.
Sebanyak 69 bakul makanan disampaikan kepada masyarakat Orang Asli di kampung berkenaan terutamanya kepada golongan warga emas dan orang kelainan upaya (OKU).

Mengulas lanjut Abdul Rahman berkata, kementeriannya akan bekerjasama dengan beberapa kementerian lain seperti Kementerian Pendidikan dan Kementerian Komunikasi dan Multimedia agar masalah tersebut dapat ditangani secara bersama dan menyeluruh.
Sementara itu, Tok Batin Kampung Chang, Dahul Yokchopil berkata, pihaknya berharap kerajaan dapat mengambil tindakan sewajarnya agar 90 orang anak-anak Orang Asli di kampung berkenaan dapat mengikuti pembelajaran dalam talian dengan baik.
“Kita bimbang anak-anak ini putus asa dan tidak berminat untuk meneruskan pembelajaran memandangkan masalah internet dan gajet ini sekiranya ia berterusan dalam tempoh lama.
“Saya juga mencadangkan agar wakil guru dapat masuk ke dalam kawasan perkampungan ini agar dapat memberi tunjuk ajar kepada mereka memandangkan ada ibu bapa di sini yang tidak tahu membaca dan menulis,” katanya.-K!ONLINE


Polis pantau individu kena kuarantin di rumah
Oleh MOHAMAD FAIZAL HASHIM

1 Februari 2021, 7:14 pm
JOHOR BAHRU – Polis Johor akan mempergiatkan usaha pemantauan pematuhan dalam kalangan individu yang menjalani kuarantin kendiri di rumah bagi membantu mengekang penularan wabak Covid-19 di negeri ini.
Ketua Polis Johor, Datuk Ayob Khan Mydin Pitchay berkata, pihaknya masih menunggu data terkini daripada Kementerian Kesihatan (KKM) berkaitan individu yang terlibat dalam kuarantin kendiri ini.
Katanya, bagi kluster pekerja industri yang terdiri daripada pekerja asing, aspek pematuhan berada di tahap terbaik dan teratur mengikut prosedur operasi standard (SOP) kerana mereka berada di kawasan penempatan khusus.
“Bagi kluster membabitkan pekerja industri sama ada yang positif Covid-19 atau kontak rapat, mereka ini mengikut SOP ditetapkan. Yang kita bimbang ialah mereka yang kuarantin di rumah, siapa yang akan pantau mereka?
“Petugas KKM mungkin ada kekangan (pemantauan), tapi kita ada pasukan pemantauan yang terdiri daripada unit Kereta Peronda Polis (MPV) dan Unit Rondaan Bermotosikal (URB) untuk membuat pemeriksaan pastikan mereka betul-betul berada di rumah.
“Justeru, kita berharap akan memperoleh data daripada pihak KKM dalam kadar segara supaya dapat menjalankan pemeriksaan dari rumah ke rumah individu yang menjalani kuarantin kendiri di negeri ini,” katanya selepas melakukan pemeriksaan mengejut di kawasan asrama pekerja asing di Taman Air Biru, Pasir Gudang, di sini hari ini.

Ayob Khan berkata, polis Johor juga akan menggerakkan 500 pasukan pematuhan SOP Covid-19, mulai esok (Selasa) bagi melakukan pemeriksaan khususnya di rumah mereka yang diarah menjalani kuarantin kendiri dan asrama pekerja.
Katanya, jumlah itu adalah pertambahan daripada 241 pasukan pematuhan SOP sedia ada melibatkan kira-kira hampir 1,300 anggota dan pegawai polis di negeri ini.
Jelasnya, pemantauan ketat terhadap mereka perlu dilakukan susulan lonjakan kes jangkitan COVID-19 di negeri ini khususnya dalam kalangan pekerja asing.
“Jadi, kita tambah keanggotaan lagi, menjadikan sehingga 500 pasukan mulai esok dengan setiap pasukan terdiri daripada tiga orang yang diketuai oleh seorang inspektor polis bagi tujuan mengeluarkan kompaun.
“Menerusi penambahan pasukan pemantauan membolehkan banyak lokasi boleh dicapai dalam penguatkuasaan SOP. Kita mahu pastikan yang mana sepatutnya diarah duduk rumah (kuarantin), memang kena duduk rumah,” katanya.
Dalam pada itu, beliau berkata, lebih 1,000 individu di negeri ini sudah dikompaun atas kesalahan melanggar SOP ditetapkan bulan lalu.
Tambah beliau, bilangan mereka yang dikompaun meningkat beberapa hari lalu dan tindakan itu bukan bermakna polis terlalu tegas tetapi bagi memastikan masyarakat patuh SOP kerana statistik kes positif terus meningkat.-K! ONLINE


Degil melepak di kolam renang, tiga ditahan polis
Oleh MOHD SYALMIZI HAMID

1 Februari 2021, 7:00 pm
SEBERANG PERAI – Akibat berdegil dan tidak mengendahkan teguran pengawal keselamatan, tiga lelaki ditahan polis hari ini selepas didapati melanggar prosedur operasi standard (SOP) dengan berkumpul di kawasan kolam renang sebuah kondominium di Bukit Mertajam di sini.
Ketiga-tiga mereka dikatakan melakukan kesalahan itu kira-kira pukul 6.30 petang semalam sebelum pengawal keselamatan membuat laporan polis hari ini.
Ketua Polis Daerah Seberang Perai Tengah, Asisten Komisioner Shafee Abd. Samad berkata, satu video mengenai kejadian itu tular di aplikasi WhatsApp hari ini dipercayai dirakam oleh pengawal keselamatan itu.
“Video itu memaparkan tiga lelaki sedang berkumpul di pekarangan kolam renang sebelum didatangi pengawal keselamatan yang meminta mereka beredar.
“Namun, salah seorang daripadanya enggan beredar dan menyuruh pengawal keselamatan melaporkan perkara itu kepada polis selain memberi alamat rumah untuk mencarinya,” katanya kepada pemberita hari ini.
Beliau berkata, pihaknya menerima laporan daripada salah seorang pengawal keselamatan sebelum tangkapan ke atas tiga lelaki bujang berusia 20, 22 dan 41 tahun dibuat di rumah berkenaan kira-kira pukul 2.30 petang.

“Siasatan mendapati mereka pergi ke kolam renang di tingkat tujuh dan melakukan kesalahan perbuatan cuai yang mungkin merebakkan jangkitan apa-apa penyakit yang berbahaya kepada nyawa dan berkumpul di tempat awam semasa Perintah Kawalan Pergerakan (PKP),” katanya. – K! ONLINE


3,465 kenderaan diarah berpatah balik
Oleh NOOR HASLIZA NUSI

1 Februari 2021, 7:03 pm
GEORGE TOWN – Sebanyak 3,465 kenderaan diarah berpatah balik selepas didapati tidak memiliki surat kebenaran rentas negeri selain memberi alasan tidak munasabah sepanjang perlaksanaan Perintah Kawalan Pergerakan (PKP) 2.0 di negeri ini sejak 13 Januari lalu.
Ketua Polis Negeri, Datuk Sahabudin Abd. Manan berkata, sebanyak 40,648 permohonan permit pergerakan melibatkan lima daerah negeri ini telah diluluskan sehingga semalam.
Menurutnya, pecahan mengikut jumlah permohonan permit yang diluluskan di setiap daerah tersebut adalah Timur Laut (7,515), Barat Daya (4,202), Seberang Perai Utara (12,472), Seberang Perai Tengah (8,892) dan Seberang Perai Selatan (7,567).
“Daripada jumlah tersebut, sebanyak 351 permohonan telah ditolak kerana gagal memberi alasan yang munasabah .
“Seberang Perai Selatan mencatatkam jumlah tertinggi kenderaan yang diarah berpatah balik iaitu sebanyak 1,249 diikuti dengan Seberang Perai Tengah (992), Seberang Perai Utara (648), Barat Daya (343) dan Timur Laut (233),” katanya ketika dihubungi Kosmo! di sini hari ini.
Beliau memberitahu, permohonan yang diluluskan kebanyakannya menggunakan alasan urusan kerja, pasangan jarak jauh, kecemasan, pelajar kolej atau universiti pulang ke rumah dari asrama dan ada temujanji dengan doktor.

“Polis kini giat menjalankan operasi bagi memastikan penduduk di negeri ini mematuhi prosidur operasi standard (SOP) bagi membantu mengekang penularan wabak Covid-19,” ujarnya.
Tambah beliau, kekuatan harian sumber manusia Polis Diraja Malaysia (PDRM) Pulau Pinang adalah seramai 244 pegawai dan 2,135 anggota.
Pada 21 Januari lalu, Menteri Kanan Pertahanan, Datuk Seri Ismail Sabri Yaakob mengumumkan PKP di Pulau Pinang, Selangor, Melaka, Wilayah Persekutuan Kuala Lumpur, Putrajaya dan Labuan, Kelantan serta Sabah dilanjutkan sehingga 4 Februari 2021. – K! ONLINE


Pakai jubah curi 27 gelang emas
Oleh ROHANA MOHD. NAWI

1 Februari 2021, 6:14 pm
KOTA BHARU – Taktik seorang wanita yang memakai jubah setiap kali mencuri gelang emas di dua buah premis di Jalan Temenggong di sini sejak tiga tahun lalu terbongkar apabila kegiatan itu disedari pemilik kedai tersebut baru-baru ini.
Dalam tempoh tersebut, wanita berusia 25 tahun itu telah mencuri sebanyak 27 gelang emas yang dianggarkan bernilai RM180,000 di kedua-dua premis tersebut.
Ketua Polis Kelantan, Datuk Shafien Mamat berkata, kejadian itu disedari oleh pemilik kedai emas yang berusia 33 tahun selepas mendapati seutas gelang tangan telah hilang selepas suspek keluar dari premisnya kira-kira pukul 6 petang pada 23 Januari lalu.
Menurutnya, mangsa kemudian membuat pemeriksaan menerusi rakaman televisyen litar tertutup (CCTV) sebelum mendapati wanita terbabit telah mencuri gelang itu.
Katanya, selepas kejadian itu, mangsa telah menghubungi suspek keesokan harinya supaya memulangkan kembali gelang tangan tersebut.
“Wanita itu kemudian datang kedai emas tersebut untuk memulangkan semula rantai tersebut. Suspek juga memberikan wang tunai sebanyak RM1,000 kepada pemilik premis itu.

“Curiga dengan tindakan suspek, mangsa mengesyaki barang kemas yang hilang di premisnya sebelum ini juga telah dicuri oleh suspek yang menjadi pelanggan tetapnya pada tahun lalu,” katanya ketika dihubungi Kosmo! hari ini.
Menurut Shafien, ini kerana, sebanyak 11 unit barang kemas bernilai RM60,000 hilang selepas suspek datang ke premisnya selepas mendapati wanita itu berpura-pura mencuba beberapa gelang emas sebelum keluar.
Katanya, selepas mendapat tahu kegiatan suspek, mangsa kemudian telah memeriksa CCTV di premis bersebelahan yang juga milik kakaknya sebelum mendapati sebanyak 16 gelang emas yang dianggarkan bernilai RM120,000 turut lesap dipercayai dicuri wanita terbabit.
“Pekerja kepada kedai emas itu turut membuat laporan polis berhubung kejadian itu.
“Siasatan mendapati, suspek masih bujang dan merupakan pelanggan tetap di kedai kakak mangsa sejak tiga tahun lalu,” katanya.
Menurut Shafien, siasatan awal mendapati, suspek mencuri barang kemas di kedua-dua kedai ketika datang membeli emas di kedai berkenaan.
Katanya, kegiatan jahat itu dilakukan ketika pemilik kedai sedang leka melayan pelanggan sebelum suspek yang datang dengan memakai jubah telah memasukkan barang kemas ke bahagian lengan baju.
Ujarnya, suspek yang berasal dari Kota Bharu ditahan reman selama dua hari bermula hari ini untuk siasatan.
Kes disiasat mengikut Seksyen 380 Kanun Keseksaan kerana mencuri dalam bangunan.-K!ONLINE


25,000 liter air zamzam dirampas
Oleh MOHD YUNUS YAKKUB

1 Februari 2021, 5:54 pm
KLANG – Cubaan menyeludup 25,000 liter air zamzam ke negara ini gagal selepas ia dapat dikesan pihak berkuasa di Pelabuhan Utara, di sini Rabu lalu.
Pengesanan itu dilakukan hasil pemeriksaan pukul 11.05 pagi sepasukan anggota Bahagian Penguatkuasaan Jabatan Kastam Diraja Malaysia (JKDM) Zon Tengah, Unit 11 (Selangor) terhadap sebuah kontena di kawasan tersebut.
Ketua Pengarah Kastam, Datuk Seri Abdul Latif Abdul Kadir siasatan mendapati kontena itu telah diikrarkan bermuatan barangan lain bagi tujuan import.
“Hasil pemeriksaan lanjut mendapati terdapat sejumlah 25,000 liter air zamzam yang ingin diseludup masuk ke negara ini.
“Air zamzam diklasifikasikan sebagai dagangan terlarang di bawah Butiran 74, Jadual Ketiga Bahagian 1, Perintah Kastam (Larangan Mengenai Import) 2017,” katanya dalam satu kenyataan di sini hari ini.
Nilai keseluruhan air zamzam itu termasuk cukai adalah kira-kira RM236,250.

Abdul Latif menegaskan, pihaknya kini menyiasat pengimport dan ejen terlibat dalam penyeludupan barangan tersebut.
Kes disiasat mengikut Seksyen 135(1)(a) Akta Kastam 1967. -K!ONLINE


Sukarelawan jururawat UniSZA sertai Misi Bantuan Covid-19
Oleh MOHD AZLI ADLAN

1 Februari 2021, 5:19 pm
KUALA NERUS – Universiti Sultanah Zainal Abidin (UniSZA) menghantar 25 sukarelawan sebagai jururawat dalam kelolaan Kementerian Kesihatan Malaysia.
Naib Canselor UniSZA, Prof. Datuk Dr. Hassan Basri Awang Mat Dahan berkata, seramai 19 sukarelawan tersebut akan melapor diri di dua Pusat Kuarantin Rawatan Covid-19 (PKRC) Terengganu yang terletak di Kuala Terengganu bermula hari ini.
“Seramai 12 orang sukarelawan akan ditempatkan di PKRC Universiti Teknologi Mara (UiTM) Chendering, Kuala Terengganu.
“Tujuh orang sukarelawan jururawat pula bakal ditempatkan di Institut Latihan Kementerian Kesihatan Malaysia (ILKKM), Kuala Terengganu,” katanya di sini hari ini.
Hassan Basri memberitahu, baki enam lagi sukarelawan tersebut pula akan ditempatkan di Pusat Kuarantin Malaysia di Agro Exposition Park Serdang (MAEPS), Selangor mulai esok.
“Semoga sukarelawan jururawat UniSZA ini dapat menjalankan tugas dengan sebaik mungkin.

“Pengurusan UniSZA juga sentiasa mendoakan mereka sentiasa dilindungi daripada jangkitan Covid-19,” katanya. – K! ONLINE


Kastam rampas rokok, tembakau RM3.09juta
Oleh MOHD YUNUS YAKKUB

1 Februari 2021, 5:26 pm
KLANG – Jabatan Kastam Diraja Malaysia (JKDM) berjaya mematahkan cubaan menyeludup rokok dan tembakau bernilai keseluruhan RM3.09juta dalam dua operasi berasingan di sini baru-baru ini.
Serbuan bermula Khamis lalu itu dijalankan di Kota Kemuning, Shah Alam dan Pelabuhan Utara merampas sebanyak 2.3juta batang rokok putih dan 15,000 kilogram per liter (kgm) tembakau hasil operasi dilakukan Bahagian Zon Tengah, Unit II (Selangor).
Ketua Pengarah Kastam, Datuk Seri Abdul Latif Abdul Kadir berkata, operasi pertama dilakukan pukul 5.25 petang terhadap sebuah lori kontena yang disyaki membawa sejumlah rokok di Kota Kemuning.
Katanya, hasil pemeriksaan terhadap lori yang dibawa seorang lelaki berusia 51 tahun itu telah menemui sebanyak 2.3juta batang rokok putih jenama Zon King.
“Rokok diklasifikasikan sebagai dagangan larangan di bawah butiran 1, Jadual Ketiga Bahagian II Perintah Kastam (Larangan mengenai mengimport) 2017.
“Nilai rampasan termasuk cukai dianggarkan RM1.72juta dengan pemandu lori itu turut ditahan bagi membantu siasatan,” katanya dalam kenyataan di sini hari ini.

Menurut beliau, pihaknya juga berjaya merampas sejumlah 15,000 kgm tembakau yang tidak berkastam bernilai RM1.3juta cuba diseludup menggunakan sebuah kontena bersaiz 40 kaki di Pelabuhan Utara, pada 29 Januari lalu.
Jelas Abdul Latif, usaha mengesan ejen perkapalan yang telah dikenal pasti terlibat dalam kes itu sedang giat dilakukan pihaknya.
“Kes disiasat mengikut Akta Kastam 1967 dan Akta Eksais 1976,” katanya. -K!ONLINE


Sistem pertahanan, laman web negara selamat
Oleh MOHD RASDAN AHMAD

1 Februari 2021, 5:40 pm
PETALING JAYA – Sistem pertahanan negara dan laman web kerajaan ketika ini diyakini berada dalam keadaan selamat daripada serangan penggodam, kata Menteri Kanan Pertahanan, Datuk Seri Ismail Sabri Yaakob hari ini.
Jelas Ismail Sabri, buat masa ini tiada insiden penggodaman yang berlaku terhadap sistem kerajaan dan berada dalam keadaan selamat.
“Di bawah kementerian, tidak ada (insiden penggodaman) dan kita harap kementerian akan terus selamat daripada digodam,” katanya dalam sidang akhbar selepas membuat tinjauan sekatan jalan raya (SJR) di sini hari ini.
Beliau berkata demikian ketika diminta untuk mengulas lanjut mengenai ancaman serangan kumpulan penggodam yang dikenali Anonymous Malaysia terhadap beberapa laman web milik kerajaan.
Terbaharu, kumpulan tersebut mendakwa menggodam laman web milik kerajaan negeri Sabah, Perak, Jabatan Kastam Diraja Malaysia, Lembaga Pembangunan Industri Pembinaan Malaysia (CIDB) dan Majlis Perbandaran Selayang.
Sebelum ini, Majlis Keselamatan Negara (MKN) menerusi Agensi Keselamatan Siber Negara (Nasca) mengeluarkan satu notis amaran kepada semua agensi kerajaan untuk mengambil langkah-langkah perlu bagi mencegah dan meminimumkan impak ancaman serangan siber.

Pada 2015, media melaporkan polis menahan tiga individu dipercayai terbabit memuat naik klip video di laman YouTube bertajuk, We Will Blast Malaysia.
Penahanan itu ekoran video berdurasi 1 minit 28 saat menggunakan nama Anonymous Malaysia yang memaparkan insiden letupan bom di Bangkok, Thailand dan mendakwa akan membuat tindakan sama di negara ini. – K! ONLINE.


Wanita cedera kereta dipandu terbalik
Oleh MUHAMAD TARMIZE MOHD NOR

1 Februari 2021, 6:00 pm
IPOH – Seorang wanita berhadapan detik-detik cemas apabila kereta dipandunya terbalik selepas melanggar palang besi dan penghadang di kawasan parkir sebuah pasar raya di Station 18 di sini petang semalam.
Dalam kejadian pukul 6.50 petang itu, wanita berusia 22 tahun itu mengalami kecederaan di bahagian tangan dan bahu kiri selepas keretanya terbalik.
Ketua Polis Daerah Ipoh, Asisten Komisioner A. Asmadi Abdul Aziz berkata, siasatan awal mendapati wanita berkenaan dipercayai tertekan pedal minyak ketika mahu keluar dari kawasan parkir pasar raya berkenaan.
“Keadaan itu menyebabkan kereta jenis Proton Saga dipandunya melanggar palang besi sebelum merempuh penghadang tepi lalu terbalik.
“Akibatnya, dia mengalami kecederaan di bahagian tangan dan bahu kiri manakala keretanya rosak teruk di bahagian sebelah kiri, bumbung dan cermin sisi,” katanya ketika dihubungi hari ini.
A. Asmadi berkata, pihaknya menafikan dakwaan yang tular di media sosial bahawa kereta tersebut terjatuh dari kawasan parkir di atas bangunan pasar raya berkenaan.

“Kes disiasat di bawah Seksyen 43(1) Akta Pengangkutan Jalan 1987,” katanya.-K!ONLINE


Empat pengedar dadah dicekup
Oleh MOHD. RAFIE AZIMI

1 Februari 2021, 5:49 pm
ALOR SETAR – Kelicikan empat lelaki berusia antara 20-an hingga 40-an mengedar dadah sejak setahun lalu berakhir apabila mereka ditahan polis awal pagi tadi.
Ketua Polis Daerah Kota Setar,  Asisten Komisioner Ahmad Shukri Mat Akhir berkata, kesemua mereka diberkas sepasukan polis yang melakukan serbuan di sebuah rumah di Taman Sri Aman di sini kira-kira pukul 1 pagi.
“Sebanyak lima peket plastik lut sinar pelbagai saiz berisi dadah jenis syabu dirampas.
“Selain itu, kita turut merampas sebuah kereta jenis Audi A5 bersama wang tunai RM1,870,” katanya pada sidang akhbar di Balai Polis Kuala Kedah di sini hari ini.
Katanya, keempat-empat individu terbabit didapati memiliki rekod lampau kes dadah selain positif dadah jenis methamphethamine.
“Mereka direman selama enam hari bermula hari ini dan kes disiasat mengikut Seksyen 39B Akta Dadah Berbahaya (ADB) 1952 serta Seksyen 15(1)(a) akta sama,” ujarnya.

Sementara itu katanya, seramai 166 individu ditahan dalam operasi bersepadu yang dijalankan di Kuala Kedah di sini sejak 24 Januari lalu hingga semalam. – K! ONLINE


Adam Loi bukan penerima vaksin Covid-19 pertama
Oleh AHMAD SHAHERMAN SHAMSURI

1 Februari 2021, 5:32 pm
PETALING JAYA – Kementerian Kesihatan (KKM) menafikan bahawa seorang sukarelawan yang dikenali sebagai Adam Loi merupakan individu pertama yang menerima vaksin Covid-19 di negara ini.
KKM dalam satu kenyataan berkata, sukarelawan tersebut hanya menerima vaksin kajian dan bukannya vaksin sebenar Covid-19.
Menurut KKM, setakat ini penerima vaksin Covid-19 yang pertama di negara masih belum ditentukan.
“Adalah menjadi harapan KKM, pencerahan ini dapat memberikan gambaran sebenar mengenai siapa penerima pertama vaksin di Malaysia.
“Pihak yang menularkan grafik tersebut diminta menghentikan sebaran dan memadamnya bagi mengelak kekeliruan terus berlaku dalam kalangan orang ramai,” katanya dalam satu kenyataan di sini hari ini.
Sebelum ini, tersebar grafik di media sosial yang mendakwa Adam Loi adalah penerima pertama vaksin Covid-19.

Gambaran grafik tersebut adalah tidak benar sama sekali.-K! ONLINE


Hentikan dakwaan mangsa lemas bunuh diri
Oleh NOR AZIHAN MD. GHAZALI

1 Februari 2021, 5:37 pm
SUNGAI BULOH – Polis meminta orang ramai menghentikan khabar angin yang mendakwa kejadian sebuah kereta terjunam ke dalam Tasik Biru di Jalan Kampung Setia, Batu Arang di sini semalam sebagai perbuatan membunuh diri.
Ketua Polis Daerah Sungai Buloh, Superintendan Shafa’aton Abu Bakar berkata, polis masih menjalankan siasatan lanjut berkenaan punca sebenar kejadian itu.
“Kita mengklasifikasikan kes melibatkan kematian seorang lelaki dan wanita yang berada dalam kenderaan itu sebagai kemalangan jalan raya.
“Siasatan juga mendapati hubungan kedua-dua mangsa adalah kawan rapat dan mangsa lelaki bersara awal daripada perkhidmatan Polis Diraja Malaysia (PDRM) kerana faktor kesihatan,” ujarnya kepada pemberita.
Beliau berkata demikian ketika melawat petugas melalui program Jeneral Turun Padang di sekatan jalan raya (SJR) Plaza Tol Rawang Selatan di sini hari ini.
Sebelum ini, kecoh apabila terdapat dalam kalangan netizen di media sosial mengaitkan kejadian berkenaan sebagai tindakan untuk membunuh diri.

Terdahulu, Kosmo! melaporkan selepas dua jam mencari, bomba akhirnya berjaya menemui dua mangsa lemas yang terjunam bersama kereta di dalam Tasik Biru, Jalan Kampung Setia, Batu Arang di sini semalam.
Kedua-dua mangsa tersebut lemas selepas kereta jenis Toyota Vios yang dinaiki mereka terbabas dan terjunam ke dalam tasik berkenaan sekitar pukul 6 petang.-K!ONLINE


Penjara Sungai Udang, kuartes kakitangan laksana PKPD
Oleh MOHD RASDAN AHMAD

1 Februari 2021, 6:06 pm
PETALING JAYA – Kerajaan hari ini bersetuju untuk melaksanakan Perintah Kawalan Pergerakan Diperketatkan (PKPD) di Penjara Sungai Udang dan Kuarters Kakitangan, Melaka bermula 3 sehingga 16 Februari ini.
Menteri Kanan Keselamatan, Datuk Seri Ismail Sabri Yaakob berkata, Kementerian Kesihatan (KKM) hari ini melaporkan situasi peningkatan kes positif Covid-19 secara mendadak di Penjara Sungai Udang dan Kuarters Kakitangan.
“Sehingga 31 Januari 2021, KKM telah melaksanakan 339 ujian saringan dan daripada jumlah itu, sebanyak 113 kes positif Covid-19 telah direkodkan yang melibatkan 79 tahanan, 22 kakitangan dan 12 ahli keluarga.
“Pelaksanaan PKPD ini untuk memudahkan KKM melaksanakan saringan secara bersasar ke atas semua tahanan, kakitangan dan kontak rapat yang terlibat untuk mengawal penularan jangkitan dalam komuniti,” jelasnya dalam satu kenyataan hari ini.
Jelasnya, prosedur operasi standard (SOP) PKPD di penjara terbabit juga sama seperti yang diumumkan sebelum ini termasuk pergerakan keluar masuk dan lawatan oleh ahli keluarga adalah tidak dibenarkan. – K! ONLINE.


Khemah utiliti tahan lasak, untuk keselamatan petugas SJR
Oleh NOR AZIHAN MD. GHAZALI

1 Februari 2021, 5:45 pm
SUNGAI BULOH – Jabatan Logistik dan Teknologi Bukit Aman merancang untuk membeli khemah utiliti yang dilihat lebih lasak kepada cuaca bagi mengggantikan khemah yang sedia ada dalam usaha melindungi keselamatan petugas-petugas di sekatan jalan raya (SJR) seluruh negara.
Khemah berkenaan dikatakan lebih tahan lasak kepada cuaca seperti angin dan ia juga dilengkapi dengan kemudahan penghawa dingin serta beberapa peralatan lain termasuk lampu.
Timbalan Pengarah 1 Jabatan Logistik dan Teknologi Bukit Aman, Datuk Shukri Abdullah berkata, perancangan tersebut telah dimasukkan ke dalam bajet menerusi Rancangan Malaysia Ke-12 (RMK-12).
“Perancangan ini dilakukan selepas melihat beberapa insiden yang berlaku terhadap petugas-petugas di SJR hingga membahayakan nyawa mereka.
“Kita sedang rancang, jika ada bajet kita akan dapat perolehan. Setakat ini rasanya tiada halangan kerana ia melibatkan peruntukan daripada kerajaan,” ujarnya kepada pemberita.
Terdahulu, beliau bersama Ketua Polis Daerah Sungai Buloh, Superintendan Shafa’aton Abu Bakar melawat petugas-petugas melalui program Jeneral Turun Padang di SJR Plaza Tol Rawang Selatan di sini hari ini.-K!ONLINE